Pelakon remaja perempuan buat laporan polis dakwaan gangguan seksual
6 September 2022, 7:34 pm
SUBANG JAYA – Seorang pelakon remaja perempuan yang mendakwa diganggu secara seksual oleh bapanya menerusi pendedahan dalam satu program ‘broadcast’ di YouTube, baru-baru ini sudah membuat laporan polis malam tadi.
Ketua Polis Daerah Subang Jaya, Asisten Komisioner Wan Azlan Wan Mamat berkata, remaja berusia 15 tahun itu membuat laporan polis pada pukul 10.25 malam
“Dalam laporan itu, mangsa mendakwa diganggu secara seksual oleh bapa kandungnya serta tidak menjaga kebajikannya.
“Mangsa juga mendakwa sering dipertontonkan dengan video lucah dalam telefon bimbit bapanya,” ujarnya dalam kenyataan hari ini.
Menurutnya, kejadian itu didakwa berlaku sejak 2013 sehingga 2017 ketika mangsa berusia enam tahun semasa tinggal di sebuah kawasan di daerah ini.
“Suspek dikatakan melakukan gangguan seksual terhadap mangsa apabila ibunya tiada bersama di rumah,” ujarnya.

Jelas beliau, kes itu dijalankan mengikut Seksyen 354 Kanun Keseksaan kerana mencabul, Seksyen 31(1)(a) Akta Kanak Kanak 2001 kerana mengabaikan seorang kanak-kanak dan Seksyen 292
Kanun Keseksaan bagi kesalahan memiliki bahan lucah.
Terdahulu, pelakon remaja perempuan menjadi tetamu jemputan dalam satu program ‘broadcast’ di YouTube bagi berkongsi mengenai kisah hidupnya, baru-baru ini.
Pelakon terbabit mendakwa sikap buruk bapanya yang melakukan gangguan seksual terhadapnya termasuk memperlakukan ibunya dengan teruk.
Susulan pendedahan itu, bapanya kemudian membuat laporan polis di Balai Polis Bandar Baharu, Kedah kelmarin. – KOSMO! ONLINE


Seorang maut, 9 hilang Taufan Hinnamnor badai Korea Selatan
Oleh KOSMO!

6 September 2022, 8:30 pm
SEOUL – Taufan Hinnamnor yang melanda Korea Selatan mengakibatkan seorang maut dan sembilan yang lain hilang, sebelum ia kembali ke laut dengan beberapa laporan mengenai kerosakan harta benda.
Taufan itu adalah antara yang paling kuat melanda Korea Selatan dalam beberapa dekad. Ia melanda Pulau Jeju di bahagian selatan selama semalaman sebelum beralih ke bandar Busan dengan membawa ombak besar dan hujan lebat sehingga merosakkan jalan dan kedai di tepi pantai.
Taufan tersebut bergerak pada kelajuan 43 meter sesaat apabila melanda, kata pihak berkuasa.
Sementara itu, seorang lelaki berusia 25 tahun dilaporkan hilang selepas terjatuh ke dalam sungai yang dilanda hujan di bandar Ulsan, kata Ibu Pejabat Pencegahan Bencana dan Keselamatan Pusat.
Sebagai langkah berjaga-jaga, pihak berkuasa menutup lebih 600 sekolah di seluruh negara dan syarikat penerbangan tempatan turut menghentikan kira-kira 250 penerbangan domestik. Perkhidmatan itu beransur-ansur disambung semula ketika taufan tersebut menuju ke Jepun.
Dalam pada itu, Korea Utara turut bersiap sedia menghadapi ribut dengan Pemimpin Tertingginya, Kim Jong-un menyelia mesyuarat di Pyongyang untuk menilai kesiagaan menghadapi bencana, lapor media rasmi kerajaan.

Jong-un berkata, usaha meningkatkan tindak balas bencana Pyongyang adalah penting kerana tiada yang lebih berharga daripada nyawa dan keselamatan rakyat, kata Agensi Berita Pusat Korea. – AFP


Treler bawa kereta terbakar
Oleh NOR AINNA HAMZAH

6 September 2022, 7:39 pm
REMBAU – Empat buah kenderaan baharu musnah dijilat api selepas sebuah treler terbakar di Kilometer 227.2, Lebuh Raya Utara-Selatan arah utara berdekatan Pedas, di sini, petang tadi.
Ketua Balai Bomba dan Penyelamat Rembau Mohd. Izwan Md. Said berkata, sepasukan anggota dari Balai Rembau, Kota dan Alor Gajah, Melaka dikejarkan ke lokasi kejadian sebaik menerima panggilan pukul 5.20 petang.
Menurutnya, sebaik tiba di lokasi didapati kebakaran melibatkan bahagian belakang sebuah treler membawa kereta baharu.
“Secara keseluruhannya terdapat enam buah kereta di atas treler tersebut. Empat daripadanya musnah 100 peratus manakala dua lagi masing-masing terbakar 50 peratus dan tidak terbakar.
“Setakat pukul 6.25 petang ini, operasi masih berjalan. Punca dan jumlah kerugian juga masih dalam siasatan,” katanya ketika dihubungi di sini hari ini.
Terdahulu, tular di media sosial berhubung satu video berdurasi 24 saat memaparkan sebuah treler membawa kenderaan baharu terbakar. – KOSMO! ONLINE


Perak negeri pertama beri lesen memandu percuma
Oleh LIYANA RAMLI

6 September 2022, 8:29 pm
IPOH – Perak merupakan negeri yang pertama memberi lesen percuma lesen L yang berumur 18 tahun ke atas khususnya buat kelompok anak muda, golongan kurang berkemampuan (B40) termasuk orang kelainan upaya (OKU).
Pengerusi Jawatankuasa Infrastruktur Awam, Tenaga, Air dan Pengangkutan Awam negeri, Datuk Mohd. Zolkafly Harun berkata, seramai 600 peserta dari seluruh Perak berumur 18 tahun ke atas terdiri dariapada pelbagai bangsa telah diberikan lesen kelas L secara percuma.
“Perak merupakan negeri pertama yang memberi lesen percuma setelah mereka disahkan layak oleh pihak Jabatan Pengangkutan Jalan (JPJ).
“Pada hari ini seramai 600 orang peserta menerima lesen dan bakinya 1,571 orang pada akhir September atau awal Oktober setelah berjaya lulus dalam ujian bertulis nanti,” katanya pada sidang akhbar di Majlis Penyerahan Lesen Motosikal Perak Sejahtera di Dewan Orang Asli One Stop Centre (OAOSC) Kampung Bawong di sini hari ini.
Menurutnya Mohd. Zolkafly, program itu melibatkan beberapa buah daerah serta pusat khidmat Dewan Undangan Negeri (DUN) di sana.
“Lebih kurang 23 DUN yang dapat kita berikan kepada mereka dan jika diikutkan tak cukup tetapi berdasarkan kelulusan setengah juta ringgit yang diluluskan di bawah program Rangsangan Ekonomi Perak Sejahtera, maka seramai 1,571 orang yang layak dipilih untuk menerima lesen L ini,” katanya.

Mengulas lanjut perkara itu, beliau berkata, program tersebut bergantung kepada peruntukan dan berkemungkinan akan diteruskan.
“Insha-Allah, kita akan kemukakan kepada kerajaan negeri ke dalam Bajet 2023 kelak. Kita akan cadangkan program ini untuk diteruskan lesen percuma khususnya kepada anak muda supaya tiada anak muda yang tidak memiliki lesen. Mereka bukan sahaja boleh bekerja malah boleh menjalankan perniagaan,” katanya. – KOSMO! ONLINE


JPJ Perak sedia pantau kenderaan muatan berat di jalan raya sempena musim cuti
Oleh LIYANA RAMLI

6 September 2022, 7:46 pm
IPOH – Jabatan Pengangkutan Jalan (JPJ) negeri Perak bersedia menghantar pasukan untuk memantau dan memerhatikan kenderaan bermuatan berat di tempat-tempat kerap berlaku kesalahan terutamanya pada hari musim cuti.
Pengarah JPJ Perak, Mohammad Yusoff Abustan berkata, isu tersebut susulan dari rungutan pengguna jalan raya berikutan jumlah kenderaan berat yang meningkat terutamanya pada waktu cuti tertentu dilihat menganggu perjalanan kenderaan lain.
“Saya akan hantar pasukan untuk memantau dan memerhatikan tempat-tempat yang dimaksudkan dan orang ramai boleh menyalurkan aduan kepada kami berserta tempat mana yang dimaksudkan,” katanya pada sidang akhbar di Majlis Penyerahan Lesen Motosikal Perak Sejahtera di Dewan Orang Asli One Stop Centre (OAOSC) Kampung Bawong di sini hari ini.
Menurutnya, antara lokasi ‘panas’ yang kerap berlaku kesalahan adalah tempat-tempat pembangunan seperti Ipoh, lebuh raya menghala utara iaitu Taiping ke Trong, Kuala Kangsar ke Sungai Siput dan banyak lagi.
“Ketua Penguatkuasa negeri akan pergi ke tempat yang kerap berlaku kejadian ini antaranya di tempat-tempat pembangunan, lebuh raya menghala utara iaitu Taiping ke Trong, Kuala Kangsar ke Sungai Siput, Ipoh ke Gopeng dan dalam kawasan lembah kinta,” katanya.
Beliau berkata pemantauan turut dilakukan melalui Operasi Lejang yang masih berlangsung sejak 1 Ogos lepas sehingga 30 September depan bertujuan membanteras kegiatan lumba haram dan menunggang secara berbahaya yang menjadi punca kemalangan dan kes kematian.

“Operasi kami masih berterusan dan jika aduan itu sampai kepada kami, kami akan tengok tempat yang kerap berlaku kesalahan,” katanya. – KOSMO! ONLINE


Mahkamah: Najib tidak pernah pertikai perbelanjaan 2 kad kredit
Oleh NUZULSHAM SHAMSUDDIN

6 September 2022, 7:31 pm
KUALA LUMPUR – Saksi pendakwaan ke -35 memberitahu Mahkamah Tinggi di sini hari ini bekas Perdana Menteri Datuk Seri Najib Tun Razak tidak pernah mempertikaikan transaksi perbelanjaan dua kad kredit miliknya yang mempunyai had kredit gabungan RM3 juta, antara yang tertinggi pernah diberikan oleh Ambank.
Bekas Naib Presiden Kanan Pengurusan Penipuan Perbankan Ambank Yeoh Eng Leong, 61, berkata, malah Najib juga tidak pernah membuat aduan berhubung transaksi berkenaan kepada pihak Ambank.
“Saya percaya ini adalah salah satu had kredit tertinggi (kad kredit) di Ambank,” katanya ketika menjawab soalan tambahan Timbalan Pendakwa Raya Nadia Mohd. Izhar.
Terdahulu dalam keterangannya hari ini Eng Leong turut mengesahkan Najib adalah pemegang kad kredit Visa Platinum dan kad kredit Mastercard Platinum dengan had kredit gabungan RM3 juta.
Untuk rekod saksi itu berkata, berdasarkan kepada penyata Ogos 2011, satu transaksi direkodkan pada 21 Julai 2011 menggunakan Mastercard di Hotel The Westin Excelsior R Roma Itali berjumlah £22,461.62 atau RM98,013.63.
Sementara penyata September 2011, saksi itu berkata kad Visa Najib digunakan pada 21 Ogos 2011 untuk tiga transaksi di KLCC (RM4,145 di Aigner, RM910 di Hugo Boss dan RM880 juga di Hugo Boss).

Selain itu, Eng Leong berkata terdapat juga bayaran balik tanpa cukai daripada United Kingdom sebanyak RM2,190.68 yang direkodkan pada 30 Ogos 2011.
Perbicaraan di hadapan Hakim Datuk Collin Lawrence Sequerah bersambung esok – KOSMO! ONLINE


Ismail Sabri ucap tahniah pada Perdana Menteri baharu Britain
Oleh EDDY AQMAL MOHAMED HAMIDI

6 September 2022, 7:42 pm
PUTRAJAYA – Perdana Menteri, Datuk Ismail Sabri Yaakob mengucapkan tahniah kepada Mary Elizabeth Truss di atas pelantikan beliau sebagai Perdana Menteri Britain yang baharu.
Ismail Sabri menerusi satu perkongsian di laman Facebook berkata, beliau berharap agar hubungan dua hala bersama UK akan terus terjalin demi kesejahteraan rakyat di kedua-dua negara.
“Tahniah diucapkan kepada Puan Yang Terutama Mary Elizabeth Truss di atas lantikan sebagai Perdana Menteri United Kingdom.
“Selamat menjalankan tugas dan saya berharap agar hubungan dua hala Malaysia-UK akan terus terjalin untuk kesejahteraan rakyat kedua-dua negara,” katanya hari ini.
Mary Elizabeth Truss atau Liz Truss, 47, dilantik sebagai Perdana Menteri Britain yang baharu semalam selepas memenangi undian kepimpinan dalaman bagi parti Konservatif.
Bekas Setiausaha Kementerian Luar itu mengalahkan pesaingnya yang merupakan mantan Menteri Kewangan, Rishi Sunak, dengan 81,326 undian berbanding 60,399 selepas persaingan sepanjang musim panas susulan peletakan jawatan Boris Johnson pada Julai lalu.

Truss yang kini merupakan Perdana Menteri Britain ke-15 semasa pemerintahan Ratu Elizabeth II berikrar untuk menyampaikan ‘pelan berani’ bagi memotong cukai, mengembangkan ekonomi Britain dan menangani lonjakan kos tenaga sejurus diumumkan memenangi undian.
Perdana Menteri Britain wanita yang ketiga selepas Theresa May dan Margaret Thatcher itu juga dijangkan membentuk kerajaan hari ini, sejurus selepas Johnson mengemukakan peletakan jawatannya secara rasmi kepada Ratu Elizabeth. – KOSMO! ONLINE


Amaran ribut petir di utara, Pantai Timur Semenanjung
Oleh KOSMO!

6 September 2022, 7:36 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir melibatkan negeri utara dan Pantai Timur Semenanjung pada malam ini.
MetMalaysia dalam kenyataan sebentar tadi memaklumkan antara kawasan berisiko adalah Baling, Kedah serta beberapa daerah sekitar Perak seperti Hulu Perak, Kuala Kangsar, Kinta dan Kampar.
Sementara itu, amaran yang sama turut melibatkan negeri Kelantan tertumpu di Jeli, Tanah Merah, Machang, Kuala Krai dan Gua Musang, manakala bagi Terengganu pula adalah Dungun serta Kemaman.
“Di Pahang melibatkan Tanah Tinggi Cameron, Lipis, Raub, Jerantut, Temerloh, Maran, Kuantan, Pekan dan Rompin.
“Selain itu, amaran ribut petir turut dikeluarkan di Johor dengan risiko tinggi pada kawasan Mersing dan Kota Tinggi,” katanya.
Jelas MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran.
“Amaran ini juga susulan daripada laporan hujan lebat, ribut petir dan angin kencang yang sedang melanda kawasan-kawasan tersebut ketika dan dijangka berlarutan sehingga pukul 10 malam nanti,” jelasnya. – KOSMO! ONLINE


MTCC atasi kepupusan Harimau Malaya
Oleh SALEHUDIN MAT RASAD

6 September 2022, 7:55 pm
TEMERLOH – Kewujudan Pusat Konservasi Harimau Malaya (MTCC) bernilai RM52 juta di Lanchang dekat sini amat signifikan dalam usaha mengatasi isu kepupusan spesies haiwan berkenaan yang semakin kritikal.
Menteri Tenaga dan Sumber Asli, Datuk Seri Takiyuddin Hassan berkata, kawasan seluas kira-kira 80 hektar yang disediakan kerajaan negeri itu mampu memuatkan 32 ekor harimau pada satu-satu masa.
“Kerajaan Persekutuan mengucapkan terima kasih kepada kerajaan Pahang yang memberi tanah sebagai lokasi pusat konservasi dan daripada jumlah itu 20 hektar telah dibangunkan sebagai Pusat Konservasi Harimau Malaya (MTCC).
“Tempat ini bukan sahaja bagi tujuan konservasi tetapi juga pusat rehabilitasi harimau sebelum dilepaskan ke habitat asal,”katanya ketika ditemui selepas mengiringi lawatan Pemangku Raja Pahang Tengku Hassanal Ibrahim Alam Shah Al-Sultan Abdullah Ri;ayatuddin Al-Mustafa Billah Shah di MTCC di sini hari ini.
Menurut Takiyuddin populasi harimau Malaya yang digunakan di Jata Negara semakin pupus dengan hanya kira-kira 150 ekor yang tinggal di seluruh negara pada masa ini.
Katanya, kewujudan pusat konservasi Harimau Malaya di Pahang amat sesuai memandangkan Pahang merekodkan jumlah paling banyak Harimau Malaya iaitu kira-kira 39 ekor.

Ujarnya, Tengku Hassanal yang berkenan hadir ke pusat konservasi Harimau Malaya berkenaan hari ini menjadi inspirasi kepada kementeriannya untuk terus memastikan haiwan berkenaan tidak pupus. – KOSMO! ONLINE


Mahkamah: Najib fail semakan keputusan Mahkamah Persekutuan
Oleh NUZULSHAM SHAMSUDDIN

6 September 2022, 7:51 pm
PUTRAJAYA – Pihak pembelaan bekas Datuk Seri Najib Tun Razak telah memfailkan semakan keputusan panel Mahkamah Persekutuan yang mengekalkan sabitan dan hukuman penjara 12 tahun dan denda RM210 juta dalam kes dana syarikat SRC International Sdn. Bhd. berjumlah RM42 juta.
Najib, 69, memfailkan semakan keputusan itu menerusi Tetuan Shafee&Co. pada hari ini.
Berdasarkan permohonan tersebut Najib antara lain memohon perintah supaya keputusan rayuan utama beliau diketepikan dan dia dilepas dan  dibebaskan daripada tuduhan berkenaan.
Najib yang juga Ahli Parlimen Pekan itu juga memohon rayuan berkenaan didengar oleh korum Mahkamah Persekutan lain yang mana korum itu tidak kurang daripada tujuh hakim Mahkamah Persekutuan atau yang difikirkan wajar oleh mahkamah.
Selain itu , Najib turut memohon hukuman ke atasnya itu ditangguhkan sementara menunggu pendengaran permohonan semakan.
Sementara itu, peguam Rahmat Hazlan ketika dihubungi media mengesahkan perkara tersebut.

Pada 23 Ogos lalu, Mahkamah Persekutuan mengekalkan penjara 12 tahun dan denda RM210 juta terhadap Najib dalam kes dana syarikat SRC International Sdn. Bhd. berjumlah RM42 juta.
Keputusan sebulat suara itu (unanimous) dibuat panel lima hakim yang diketuai Ketua Hakim Negara Tun Tengku Maimun Tuan Mat.
Dalam penghakimannya, ketika membaca keputusan itu Hakim Tengku Maimun
mendapati keputusan Hakim Mahkamah Tinggi dan panel-panel Hakim Mahkamah Rayuan sebelum ini adalah selamat dan tidak perlu diubah.
Selain Hakim Tengku Maimun panel lain yang turut bersidang bersama-sama panel lain yang turut yang mendengar prosiding hari ini ialah Hakim Besar Sabah dan Sarawak, Tan Sri Abang Iskandar Abang Hashim dan Hakim-Hakim Mahkamah Persekutuan, Datuk Nallini Pathmanathan, Datuk Mary Lim Thiam Suan dan Datuk Mohamad Zabidin Mohd. Diah.
Najib kini menjalani hukuman penjara itu di Penjara Kajang.
Pada 28 Julai 2020, Mahkamah Tinggi Kuala Lumpur mendapati Najib bersalah terhadap tujuh pertuduhan rasuah dan pengubahan wang haram penyelewengan dana SRC berjumlah RM42 juta dan memerintahkan Najib dipenjara 12 tahun dan didenda sebanyak RM210 juta.
Pada 8 Disember tahun lalu, panel tiga Hakim Mahkamah Rayuan dipengerusikan Datuk Abdul Karim Abdul Jalil, bersidang bersama-sama Datuk Has Zanah Mehat dan Datuk Vazeer Alam Mydin Meera, sebulat suara menolak rayuan Najib untuk mengetepikan sabitan dan hukuman berkenaan. – KOSMO! ONLINE


Pelajar ikat guru, kerani sekolah kerana gagal peperiksaan
Oleh KOSMO!

6 September 2022, 7:30 pm
NEW DELHI – Gara-gara tidak berpuas hati menerima gred peperiksaan yang teruk, berpuluh-puluh pelajar sebuah sekolah di India mengikat guru matematik dan seorang kerani pada sebatang pokok sebelum memukul mereka, lapor laman berita Oddity Central semalam.
Dalam kejadian pada Isnin lalu, pelajar Scheduled Tribe Residential School di Dumka, negeri Jharkhand memperdaya dua kakitangan sekolah itu dengan alasan untuk membincangkan gred mereka dalam peperiksaan baru-baru ini.
Pelajar-pelajar berkenaan mengikat kedua-dua mangsa pada sebatang pokok dan memukul mereka.
Gambar dan video yang tular di media sosial memaparkan tiga lelaki diikat pada sebatang pokok dan perpuluh-puluh pelajar lelaki berkeliaran di sekeliling mereka dengan membawa batang kayu tebal.
Siasatan polis mendapati mangsa diserang secara fizikal oleh pelajar yang marah. Seorang daripada mangsa memberi keterangan ketika kepalanya berbalut akibat dipukul.
Reaksi ganas para pelajar itu tercetus ekoran beberapa gred teruk yang diperoleh sebilangan mereka dalam peperiksaan matematik.

Laman berita India Times melaporkan bahawa 11 daripada 32 pelajar menerima gred DD yang bersamaan dengan gagal sehingga mencetuskan kemarahan.
Mereka meminta guru matematik, Suman Kumar dan kerani yang memuat naik gred ke laman web sekolah, Soneram Chaure untuk bertanggungjawab.
Pelajar yang marah tidak mendengar penjelasan mangsa dan terus mengikat mereka pada pokok sebelum membelasah menggunakan kayu.
Menurut siasatan polis yang sedang dijalankan, sebahagian besar pelajar sekolah itu terlibat dalam kejadian tersebut. – Agensi


Remaja dirempuh kereta api ketika rakam kandungan media sosial
Oleh KOSMO!

6 September 2022, 6:30 pm
NEW DELHI – Seorang remaja di India dirempuh kereta api ketika merakam kandungan untuk dimuat naik ke media sosial, lapor akhbar New York Post semalam.
Kejadian berlaku ketika CH Akshay Raj, 17, sedang merakam video untuk Instagram Reels di sepanjang laluan kereta api berhampiran stesen Kazipet di negeri Telangana.
Menurut laporan tempatan, pelajar kejuruteraan itu tidak mengendahkan amaran pekerja kereta api yang sedang menjalankan pembaikan pada masa tersebut.
Menerusi rakaman kejadian, remaja itu dilihat berjalan di sepanjang laluan kereta api ke arah kamera. Sebuah kereta api dilihat datang dari arah belakangnya.
Rakan Akshay yang merakam video itu cuba memberi amaran kepadanya.
Bagaimanapun, keadaan sudah terlambat apabila kereta api itu melanggar bahu remaja berkenaan, lantas menyebabkan dia terhempas ke tanah sebelum rakannya bergegas membantunya.

Klip video itu berakhir dengan Akshay bangun untuk berdiri dengan keadaan darah keluar dari telinganya.
Polis kereta api membawa remaja tersebut ke hospital dan dia mengalami beberapa kecederaan pada muka dan patah kaki akibat kemalangan itu. – AGENSI


Hujan lebat, ribut petir di 7 negeri petang ini
Oleh KOSMO!

6 September 2022, 5:41 pm
PETALING JAYA – Hujan lebat, ribut petir dan angin kencang dilaporkan melanda di tujuh negeri sekitar Semenanjung ketika ini dan dijangka berlarutan sehingga pukul 7 petang nanti.
Jabatan Meteorologi Malaysia (MetMalaysia) memaklumkan antara kawasan terlibat adalah Kulim dan Bandar Baharu, Kedah serta beberapa daerah di Perak.
“Antaranya adalah Kerian, Larut Matang dan Selama, Kuala Kangsar, Kinta, Kampar, Batang Padang dan Muallim.
“Sementara itu di Pantai Timur, melibatkan Marang, Dungun dan Kemaman, Terengganu serta sebahagian besar negeri Pahang seperti Tanah Tinggi Cameron, Lipis, Raub, Bentong, Temerloh, Kuantan, Bera, Pekan dan Rompin,” katanya dalam satu kenyataan sebentar tadi.
Tambah kenyataan sama, di Selangor dan Putrajaya turut mengalami cuaca buruk bagi tempoh yang sama.
“Hujan lebat turut melanda Jelebu, Seremban, Kuala Pilah, Rembau, Jempol dan Tampin di Negeri Sembilan petang ini,” jelasnya. – KOSMO! ONLINE


Warga emas hilang ketika hadir kenduri akhirnya ditemui
Oleh NOR AINNA HAMZAH

6 September 2022, 5:58 pm
REMBAU – Seorang warga emas yang dilaporkan hilang selepas menghadiri kenduri di rumah saudaranya di Pantai Dalam, Kuala Lumpur, Sabtu lalu ditemui selamat di Lebuh Raya Utara-Selatan dekat Pagoh, pukul 3 petang tadi.
Anaknya, Muhammad Haikal Mohd Noor, 21, berkata, maklumat tersebut diperoleh daripada seorang pemandu lori sekitar pukul 1 tengah hari yang kebetulan menghala ke Utara di sekitar Machap dan ternampak kenderaan ayahnya, Mohd. Noor Mahamed, 64.
Menurutnya, pemandu lori berkenaan memperoleh maklumat kehilangan tersebut dalam Kumpulan WhatsApp pemandu lori yang disebarkan sejak semalam.
“Alhamdulilah, ayah ditemui selamat. Masa tu saya memang berada di lebuh raya menghala ke Selatan.
“Apabila dapat tahu, saya bergegas ke Machap. Bagaimanapun, sepupu saya, Nurshafiqah Zakaria, 25, yang sedang mengisi minyak di hentian rehat dan rawat (RnR) Bukit Gambir ternampak ayah di laluan utara.
“Sepupu terus memandu untuk keluar di tol berhampiran dan mengejar kenderaan ayah. Maklumat abang lori ini benar-benar membantu kami dan saya mengucapkan ribuan terima kasih kepada mereka,” katanya ketika dihubungi di sini hari ini.

Sementara itu, Nurshafiqah berkata, bapa saudaranya itu keliru dengan persimpangan jalan semasa pulang dan kemungkinan telah tersesat hingga ke Johor.
Menurutnya, sebaik ditemui, pakciknya berasa sangat lega, lebih-lebih lagi tayar belakang kenderaannya juga telah pecah semasa mencari jalan pulang.
“Pak cik juga menumpang tidur di stesen minyak. Entah di mana saya tak pasti, tapi saya percaya pak cik sudah tersesat hingga ke Johor,” katanya.
Semalam, media melaporkan Muhammad Haikal memohon orang ramai untuk membantu ayahnya, Mohd. Noor yang hilang sejak Sabtu. – KOSMO! ONLINE


Banjir kilat di Kelana Jaya
Oleh KOSMO!

6 September 2022, 7:23 pm
PETALING JAYA – Keadaan banjir kilat dilaporkan berlaku melibatkan kawasan Terowong FAS Kelana Jaya di sini petang ini.
Menurut laporan awal Jabatan Keselamatan Dalam Negeri dan Ketenteraman Awam (KDNKA) Selangor, kejadian banjir kilat tersebut mula berlaku sekitar pukul 3.10 petang dan berlanjutan sehingga kini akibat hujan lebat berterusan bermula tengah hari tadi. – KOSMO! ONLINE


Pelajar 16 tahun mati lemas di air terjun Batu Berangkai
Oleh ASLIZA MUSA

6 September 2022, 5:50 pm
KAMPAR – Kegembiraan seorang remaja lelaki berkelah bersama dua rakan dan bekas gurunya di air terjun Batu Berangkai dekat sini hari ini berakhir tragedi apabila dia ditemukan mati lemas.
Dalam kejadian sekitar pukul 11 pagi itu, mangsa, Luqman Hakim Ismail Sukri, 16, ditemukan di kawasan lubuk dan dibawa keluar oleh penduduk kampung.
Ketua Polis Daerah Kampar, Superintendan Mohamad Nazri Daud berkata, mangsa bersama bekas guru dan dua rakannya bergerak dari Kampung Gajah ke kawasan perkelahan berkenaan untuk mandi.
Katanya, setibanya di lokasi, mangsa terus mandi dan berenang ke kawasan dalam manakala guru dan rakannya pula mengangkat barang.
“Mangsa tiba-tiba tenggelam di tengah air terjun dan hilang. Bekas gurunya itu cuba memanggil remaja terbabit namun tiada jawapan.
“Dua rakan mangsa cuba berenang mencari lelaki itu namun tidak berjaya membawanya keluar dari kawasan air yang dalam,” katanya di sini hari ini.

Menurut beliau, bekas guru mangsa terus meminta bantuan orang kampung dan menghubungi talian kecemasan 999 untuk memaklumkan kejadian.
“Mayat mangsa berjaya dibawa keluar oleh orang kampung dan pasukan bomba yang tiba cuba memberi bantuan pernafasan namun mangsa disahkan meninggal dunia.
“Hasil pemeriksaan pada badan mangsa tidak terdapat kesan berlaku jenayah kekerasan dan mangsa dipercayai mati akibat lemas,” katanya. – KOSMO! ONLINE


Ahli sihir Russia dedah sukar sihir orang Islam jaga solat
Oleh KOSMO!

6 September 2022, 5:45 pm
PETALING JAYA – Tular sebuah video di Twitter baru-baru ini mengenai seorang penyihir Rusia, Zhanna Kushnir menceritakan pengalamannya dalam sebuah wawancara mengakui dirinya sukar untuk menyihir orang Islam yang menjaga solat.
Dalam video berkenaan, dia menceritakan bahawa amat sukar untuk mempengaruhi golongan Muslim ini berbanding penganut agama lain kerana bagi Kushnir, orang Islam sentiasa menunaikan solat wajib setiap hari.
“Saya berhadapan dengan orang daripada pelbagai jenis agama. Sangat susah untuk saya mempengaruhi orang Islam. Mereka diwajibkan beribadah setiap hari. Maka mereka sentiasa berada dalam kubah pelindung.
“Sangat susah untuk sihir menembusi mereka. Orang Islam sentiasa berdoa kepada pencipta mereka. Orang Muslim memiliki iman dan hubungan yang kuat dengan pencipta mereka. Pencipta itu juga sangat protektif,” katanya.
Tambah ahli sihir wanita itu, dia pernah mencuba untuk menyihir orang Islam namun kaedah yang digunakan seolah-olah tidak berkesan, malah ada kuasa ‘misteri’ akan muncul sebagai penghalang.
“Jadi usaha untuk menyerang Muslim yang taat pada agamanya adalah sangat sukar untuk dilakukan kerana mereka sentiasa berada dalam sejenis ‘kubah pelindung’ dan sangat sukar untuk menyusup masuk (melalui sihir) ke dalam diri mereka,” ujarnya. – KOSMO! ONLINE


Mahkamah: Saman PKR terhadap Zuraida dibicara
Oleh NORLIZAH ABAS

6 September 2022, 7:27 pm
PUTRAJAYA – Saman Parti Keadilan Rakyat (PKR) terhadap bekas Naib Presidennya, Datuk Zuraida Kamarudin kerana didakwa melanggar syarat bon yang mengikatnya kepada parti itu, akan didengar meritnya oleh Mahkamah Tinggi Kuala Lumpur.
Ketetapan itu dicapai ekoran keputusan sebulat suara Mahkamah Rayuan hari ini yang menolak rayuan Zuraida agar saman terhadapnya dibatalkan.
Panel tiga hakim diketuai oleh Datuk Vazeer Alam Mydin Meera yang bersidang bersama Datuk M. Gunalan dan Datuk Seri Mariana Yahya memerintahkan Zuraida membayar kos RM10,000.
Bagaimanapun Zuraida mempunyai satu lagi peluang untuk mengetepikan keputusan itu dengan memfailkan permohonan kebenaran merayu di Mahkamah Persekutuan.
Dalam keputusannya, Hakim Vazeer Alam berpuas hati bahawa isu kesahan dan kesahihan kontrak di antara Zuraida dan PKR hanya boleh ditentukan melalui perbicaraan penuh.
Mahkamah berpendapat, hakim bicara perlu mendengar keterangan penuh sama ada melalui dokumen atau secara lisan (viva voce) sebelum menentukan isu kontrak yang dibangkitkan.

Sehubungan itu, panel tersebut berpendapat Mahkamah Tinggi betul ketika memutuskan isu kesahan kontrak tidak sesuai untuk dibatalkan.
Mahkamah sebelum itu mendengar penghujahan peguam Muhammad Nizamuddin Abdul Hamid yang mewakili Zuraida manakala Ranjit Singh bagi pihak Setiausaha Agung PKR, Datuk Seri Saifuddin Nasution Ismail.
Zuraida merayu keputusan Mahkamah Tinggi pada 19 November 2021 yang menolak permohonannya untuk membatalkan saman PKR yang menuntut beliau membayar ganti rugi RM10 juta.
Hakim Datuk Seri Latifah Mohd Tahar membuat keputusan itu selepas mendapati wujud isu yang boleh diputuskan dalam tuntutan saman tersebut.
“Tuntutan saman ini bukanlah suatu tuntutan yang ‘biasa’ yang boleh dibatalkan begitu sahaja. Wujud kausa tindakan yang jelas terhadap defendan iaitu isu berkaitan bon yang ditandatanganinya yang perlu diperjelas dalam perbicaraan penuh.
“Defendan perlu memberi keterangan kenapa beliau menandatangani bon itu dan apakah tujuan ia ditandatangani serta sama ada terdapat syarat-syarat tersirat. Oleh itu, perlunya keterangan saksi kedua-dua pihak untuk menjelaskan tujuan bon itu dilaksanakan.
Pernyataan tuntutan PKR yang difailkan pada 28 Sept 2020 mendakwa Zuraida telah menandatangani bon yang mengikat dirinya untuk membayar sejumlah RM10 juta berdasarkan terma dan syarat bon tersebut.
PKR mendakwa Zuraida telah bersetuju untuk membayar parti sejumlah RM10 juta selewat-lewatnya tujuh hari sekiranya berlaku beberapa perkara selepas memenangi pilihan raya atas tiketnya seperti meletak jawatan dalam parti atau bergabung dengan pihak lain atau menjadi wakil rakyat bebas.
Parti itu mendakwa pada atau sekitar 24 Februari 2020, Zuraida dalam satu kenyataan bersama 10 Ahli Parlimen PKR yang lain telah mengumumkan peletakan jawatan namun beliau kekal sebagai Ahli Parlimen Ampang iaitu kerusi yang dimenanginya atas tiket PKR dan seterusnya membentuk blok baharu dikenali sebagai Perikatan Nasional.
PKR turut menuntut agar Zuraida membayar RM12,049,459.20 mengikut Seksyen 71 Akta Kontrak, faedah lima peratus setahun, kos dan relif lain yang difikirkan sesuai oleh mahkamah. – KOSMO! ONLINE


Cium dahi pelawak Indonesia, Meerqeen minta maaf
Oleh HANISAH SELAMAT

6 September 2022, 6:08 pm
PETALING JAYA – “Saya minta maaf atas kejadian yang berlaku di Jakarta.”
Demikian kenyataan pelakon, Meerqeen mengulas kontroversi mencium dahi pelakon dan pelawak popular Indonesia, Kiky Saputry dalam sebuah program hingga mengundang kecaman ketika kunjungan ke Jakarta, Indonesia bulan lalu.
Pemilik nama sebenar Muhammad Syameer Shauqeen Shaiful Izam itu turut mengakui kesal dengan tindakannya, sekali gus menjadikan insiden tersebut sebagai iktibar supaya lebih berhati-hati.
“Sudah tentu saya akan lebih berhati-hati selepas ini. Saya tahu kita berada di Malaysia, jadi saya akan hati-hati,” katanya kepada Kosmo! Online.
Pelakon sensasi berusia 21 tahun itu mengulas mengenai isu ciuman tersebut selepas sesi temu bual maya bersama media bagi drama bersiri terbaharu berjudul Ash & Aish, hari ini.
Sebelum ini, sudah hampir sebulan Meerqeen mengambil pendekatan mengunci mulut sejak kontroversi berkenaan hangat diperkatakan ramai.

Ditanya sama ada emosinya terganggu disebabkan isu terbabit, apatah lagi dia mengambil masa yang lama untuk memberikan kenyataan kepada media, katanya dia biasa saja.
Bintang yang mencetuskan fenomena hingga ke negara seberang menerusi drama Melur Untuk Firdaus itu menganggap tidak timbul isu tekanan.
Luah Meerqeen, kesibukan di lokasi penggambaran membuatkan dia tidak mempunyai masa untuk memikirkan perkara yang berlaku.
“Saya fokus pada diri sendiri, keluarga dan kerjaya demi mencapai matlamat yang saya sasarkan sebaik memilih kerjaya seni.
“Apabila saya fokus kepada semua perkara ini, apa sahaja yang berlaku, saya tak anggap sebagai satu gangguan. Saya tahu apa yang saya nak,” katanya.
Diminta memperincikan lagi berkenaan perkara yang berlaku di Jakarta, Meerqeen menyerahkan kepada pihak pengurusan untuk mengulas lebih lanjut.
“Pihak pengurusan saya yang akan jawab nanti. Tunggu saja masa sesuai,” katanya lagi.
Dalam wawancara sama, jejaka tinggi lampai itu turut memberi maklum balas mengenai dakwaan yang menyatakan dia semakin sukar memberikan kerjasama.
“Saya bukanlah seperti didakwa, cuma fokus saya lebih kepada kerja yang membuatkan saya bagi sepenuh tumpuan apabila berada di lokasi penggambaran.
“Sebab saya mahu memberikan hasil terbaik dalam lakonan. Saya hanya ikut jadual yang diatur syarikat pengurusan,” katanya. – KOSMO! ONLINE


Usaha sama Novartis, CRM jadikan SGH sebagai tapak percubaan klinikal
Oleh KOSMO!

6 September 2022, 7:15 pm
PETALING JAYA – Novartis Malaysia (Novartis) telah menandatangani memorandum persefahaman (MoU) dengan Clinical Research Malaysia (CRM) untuk menjadikan Hospital Umum Sarawak (SGH) sebagai tapak percubaan klinikal pilihan utama menjalankan ujian tajaan Novartis di Malaysia.
 MOU ini dibentuk berdasarkan akreditasi SGH pada 2019 di bawah Program Pemeriksaan & Akreditasi Unit Fasa 1 Agensi Pengawalseliaan Farmaseutikal Kebangsaan yang membolehkan kajian fasa awal tersebut dijalankan.
 Presiden Negara Novartis, Dr. ElWakil Mohamed berkata, sebagai pusat kecemerlangan untuk ujian klinikal, SGH kini dapat menyediakan akses kepada pesakit untuk mendapatkan perkhidmatan terapi dan rawatan inovatif yang mungkin tidak dapat dicapai.
 “Semasa ujian, mereka akan dipantau rapi oleh pasukan profesional penjagaan kesihatan.
“Sekiranya pesakit bertindak balas dengan baik terhadap rawatan, ia akan membolehkan mereka menjalani kualiti hidup lebih baik,” katanya.
Beliau berkata demikian dalam kenyataan bersempena majlis pemeteraian MoU yang turut disaksikan oleh Menteri Kesihatan, Khairy Jamaluddin Abu Bakar di Kuching, Sarawak hari ini.

Elwakil menjelaskan, melalui perkhidmatan itu juga, ia bakal menarik lebih ramai pakar dan bakat ke negeri ini, yang akan menangani jurang kesaksamaan kesihatan di Malaysia Timur.
 Tambah beliau, melalui MoU itu juga, ia berpotensi menyumbang kepada pertumbuhan ekonomi negara, mewujudkan peluang pekerjaan mahir baharu.
Menurutnya, dengan peningkatan bilangan kajian yang dijalankan di Malaysia, seterusnya ia akan mendorong negara untuk memperoleh reputasi sebagai hab serantau yang terkemuka untuk ujian klinikal dalam industri farmaseutikal,” jelasnya.
“Sebagai sebahagian daripada tujuan kami untuk mengimaginasi semula perubatan bagi menambah baik serta memanjangkan hayat rakyat, Novartis Malaysia telah menyokong dalam mengukuhkan penjagaan kesihatan negara, khususnya dalam bidang penyelidikan dan ujian klinikal.
“Pada tahun 2020, kami melabur dalam 38 ujian klinikal (CT) dalam kardio-metabolik, pernafasan, kanser payudara dan oftalmologi dan kira-kira 194 pesakit tempatan telah didaftarkan dalam CT ini.
 “Antara 2015 dan 2021, Novartis membawa masuk 68 penyelidikan tajaan, sekali gus menjadikannya penyumbang utama ujian klinikal oleh syarikat farmaseutikal multi nasional di negara ini dan sebagai rakan kongsi berharga kepada Kementerian Kesihatan,” jelasnya.
Selain itu, ElWakil menerangkan, perkongsian tersebut merupakan  peristiwa penting bagi Novartis  untuk  meningkatkan jejak penyelidikan syarikat di Malaysia.
Perkongsian dengan CRM akan mewujudkan platform untuk meningkatkan keupayaan tempatan, meningkatkan kualiti percubaan klinikal dan meningkatkan akses kepada rawatan transformatif di negara ini.
Sementara itu, Khairy Jamaluddin dalam ucapan sempena pemeteraian MoU itu memaklumkan, kerjasama ini merupakan satu  pencapaian penting menjadikan Malaysia sebagai hab terkemuka daripada segi penyelidikan klinikal dan ujian klinikal di Asia Tenggara.
“Dengan kemasukan fasa awal percubaan klinikal di negara ini, rakyat  akan dapat mengakses terapi dan rawatan inovatif yang mungkin tidak dapat dicapai.”
  “Melalui MoU ini, SGH kini akan menjadi tapak pilihan dan pusat kecemerlangan di Malaysia. Daripada perspektif bakat dan nilai, ia akan menarik lebih ramai pakar dan bakat ke negeri ini, yang boleh menyumbang kepada ekonominya dan menangani keperluan yang tidak dipenuh,” ujarnya. -KOSMO!ONLINE


Projek LRT Komtar-Bayan Lepas tetap jadi keutamaan
Oleh SAFINA RAMLI

6 September 2022, 4:47 pm
GEORGE TOWN – Kerajaan Negeri Pulau Pinang menyenaraikan 10 projek dengan anggaran kos berjumlah RM2.27 bilion sebagai rujukan untuk dipertimbangkan di dalam Bajet 2023 pada pertemuan bersama Menteri Kewangan, Tengku Datuk Seri Zafrul Tengku Abdul Aziz, Sabtu lalu.
Ketua Menteri, Chow Kon Yeow berkata, 10 projek berkenaan adalah termasuk projek transit aliran ringan (LRT) Komtar – Bayan Lepas yang bakal memberi manfaat kepada seluruh penduduk di negeri ini.
”Saya membaca laporan media yang mana parti pembangkang telah mempertaikan kenapa projek LRT tidak disenaraikan dalam pembentangan Bajet 2023 Persekutuan pada pertemuan dengan Menteri Kewangan pada hari Sabtu lalu.
”Di sini saya tekankan bahawa bagi pelaksanaan di bawah Rolling Plan Ketiga (RP3) Tahun 2023, Rancangan Malaysia Kedua Belas (RMKe-12), kerajaan negeri telah mengenalpasti dan memohon sejumlah 126 projek pembangunan meliputi 20 jabatan dan agensi pemohon dan 11 Kementerian dengan anggaran kos keseluruhan berjumlah RM17.72 bilion.
”Peruntukan yang diperlukan bagi tahun 2023 adalah berjumlah RM2.89 bilion, dalam pertemuan dengan Menteri Kewangan, kerajaan negeri hanya menyenaraikan 10 projek dengan anggaran kos berjumlah RM2.27 bilion sebagai rujukan pada pertemuan berkenaan dan ia termasuk projek LRT Komtar -Bayan Lepas,” katanya pada sidang akhbar di sini hari ini.
Sebelum ini, Pengerusi Gerakan Pulau Pinang, Oh Tong Keong mendakwa kerajaan negeri tidak menyenaraikan projek LRT Komtar- Bayan Lepas ketika pertemuan dengan Menteri Kewangan, Sabtu lalu.

Menurut Kon Yeow, permohonan projek-projek tersebut telah dikemukakan kepada kementerian-kementerian berkaitan dan juga Unit Perancang Ekonomi, Jabatan Perdana Menteri.
”Adalah ditegaskan bahawa daripada 126 projek yang disenaraikan serta telah dikemukakan, projek pengangkutan awam Transit Aliran Ringan (LRT) laluan Komtar – Bayan Lepas Fasa 1 adalah di dalam senarai berikut (dan sentiasa tersenarai) dengan anggaran kos keseluruhan berjumlah RM10 bilion.
”Kerajaan negeri tidak pernah berputus asa dalam meneruskan usaha melaksanakan projek yang mana bakal memberi manfaat kepada seluruh penduduk di negeri ini,” katanya.
Dalam pada itu, katanya, projek LRT Pulau Pinang kini sedang melalui proses Pra-Kelayakan yang merupakan peringkat pertama Permintaan Untuk Cadangan (Request for Proposal, RFP) akan datang dan ia adalah selepas jaminan pinjaman yang telah diberikan sebelum ini telah ditolak oleh Kabinet. – KOSMO! ONLINE


Anak saudara pecah masuk rumah bapa saudara, joli sakan duit ratus ribu
6 September 2022, 5:04 pm
PETALING JAYA – Seorang lelaki yang juga penganggur bertindak melarikan wang tunai hampir setengah juta beserta barang kemas berjumlah RM200,000 selepas memecah masuk rumah milik bapa saudaranya di sekitar daerah ini baru-baru ini.
Lelaki berusia berusia 19 tahun itu disyaki melakukan kerja jenayah berkenaan bersama empat rakannya di rumah kosong yang disewa bapa saudaranya itu bagi menempatkan wang tunai dan sejumlah barang kemas.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihak polis menerima laporan yang dibuat pengadu lelaki tempatan berumur 30-an dan bekerja sebagai pelabur mata wang asing berhubung kediamannya yang dipecah masuk pada 25 Ogos lalu.
“Pengadu menyedari kejadian itu sekitar pukul 11 pagi ketika datang ke rumah berkenaan untuk mengambil peti besi yang diletak di ruangan dapur.
“Mangsa mengalami kerugian wang tunai sebanyak RM430,000 dan barang kemas bernilai RM200,000 yang mana wang tersebut merupakan hasil pelaburan mata wang asing pengadu bersama isteri sejak tahun 2020 sehingga Januari lalu,” ujarnya pada sidang akhbar di Ibu Pejabat Polis Daerah (IPD) Petaling Jaya, dekat sini hari ini.
Menurutnya, bertindak atas maklumat risikan pada 31 Ogos lalu pihak polis melakukan serbuan dan berjaya memberkas 11 lelaki tempatan berumur lingkungan 19 hingga 23 tahun ketika mereka berkonvoi dan berhenti rehat di sebuah stesen minyak di Seremban, Negeri Sembilan.

“Turut dirampas dua motosikal jenis Yamaha dan Kawasaki, enam telefon pintar dan satu beg berjenama yang dipercayai dibeli menggunakan wang hasil curi.
“Siasatan lanjut terhadap suspek membawa kepada penahanan seorang lagi lelaki berusia 20-an di sebuah rumah di Klang, Selangor dan merampas satu telefon pintar, dua jam tangan berjenama, satu kamera, sebuah motosikal Kawasaki 150RR, sepasang selipar, satu kad pendaftaran motosikal serta wang tunai RM1,000,” katanya.
Jelas beliau, pemeriksaan lanjut di rumah 11 suspek beralamat di sekitar Klang membawa kepada rampasan pelbagai barangan dipercayai dibeli menggunakan wang hasil curi selain wang tunai berjumlah RM55,950.
“Jumlah keseluruhan rampasan adalah RM271,209, manakala baki berjumlah RM158,791 adalah perbelanjaan suspek yang tidak dapat dirampas seperti pembelian aplikasi permainan dalam talian, pembayaran bil, bayaran upah pembaikan rumah dan lain-lain perbelanjaan tunai.
“Semakan mendapati wang tunai yang dicuri turut dibelanjakan suspek untuk berhibur dengan mengunjungi pusat hiburan serta diberikan kepada ahli keluarga untuk berbelanja,” ujarnya.
Mengulas lanjut, Mohamad Fakhrudin memberitahu, pengadu menyimpan wang serta barang kemas di dalam banglo satu tingkat itu yang disewa pada harga RM5,000 sebulan atas sebab tertentu.
“Rahsia mangsa menyimpan wang tunai serta barang kemas di dalam rumah itu disyaki diketahui anak saudaranya (suspek) yang kemudiannya berkomplot bersama empat rakan untuk memecah masuk kediaman berkenaan.
“Bahkan salah seorang suspek didapati menggunakan wang hasil curi berjumlah RM10,000 dan gelang emas bernilai RM10,000 sebagai hantaran pertunangan selepas polis merampas daripada tunangnya,” katanya.
Tambahnya lagi, kesemua suspek direman selama tujuh hari bermula 1 Ogos lalu hingga esok bagi membantu siasatan mengikut Seksyen 457 Kanun Keseksaan kerana pecah rumah dan curi. – KOSMO! ONLINE


Israel mengaku Shireen Abu Akleh ditembak tenteranya
Oleh KOSMO!

6 September 2022, 4:12 pm
BAITULMUQADDIS – Pasukan Pertahanan Israel (IDF) akhirnya mengaku bahawa wartawan Al Jazeera, Shireen Abu Akleh berkemungkinan besar ditembak dan dibunuh tenteranya ketika membuat liputan operasi ketenteraan di Jenin pada Mei lalu, lapor stesen penyiaran CNN.
“Saya tidak mungkin menentukan dengan jelas punca tembakan yang mengenai dan membunuh Shireen.
“Bagaimanapun, terdapat kemungkinan besar Shireen secara tidak sengaja terkena tembakan IDF yang dilepaskan ke arah suspek yang dikenal pasti sebagai lelaki bersenjata dari Palestin semasa berbalas tembakan,” kata IDF dalam satu kenyataan.
Penerbit Shireen, Ali al-Samoudi cedera dalam kejadian itu.
Bagaimanapun, tentera Israel tidak berhasrat untuk meneruskan tuduhan jenayah atau pendakwaan terhadap mana-mana askar yang terlibat, kata Pejabat Peguambela Jeneral Tentera IDF dalam satu kenyataan berasingan.
“Keputusan itu berdasarkan hasil semakan yang menentukan bahawa askar IDF hanya menyasarkan tembakan ke arah mereka yang dikenal pasti sebagai pengganas bersenjata semasa kejadian.

“Oleh itu, tiada syak wasangka peluru dilepaskan dengan sengaja ke arah sesiapa yang dikenal pasti sebagai orang awam dan khususnya wartawan,” kata kenyataan itu.
Seorang pegawai kanan IDF yang memberi taklimat kepada wartawan mengenai penemuan siasatan tentera berkata, tentera IDF tidak tahu mereka menembak ke arah pihak media dan belakang Shireen yang berpaling kepada tentera mungkin menjadi faktor penyumbang. – Agensi


Agong terima kunjungan hormat Timbalan Perdana Menteri Singapura
Oleh ALWANI ZAFIRAH

6 September 2022, 5:01 pm
KUALA LUMPUR – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah berkenan menerima menghadap kunjungan hormat Timbalan Perdana Menteri Singapura, Tuan Yang Terutama Lawrence Wong dan isteri, Loo Tze Lui di Istana Negara, hari ini.
Turut hadir, Menteri Luar Negeri, Datuk Seri Saifuddin Abdullah; Ketua Setiausaha Kementerian Luar Negeri, Datuk Seri Amran Mohamed Zin dan Pesuruhjaya Tinggi Singapura ke Malaysia, Tuan Yang Terutama Vanu Gopala Menon.
Datuk Pengelola Bijaya Diraja, Datuk Seri Ahmad Fadil Shamsuddin berkata, pertemuan antara Seri Paduka Baginda berdua dengan Lawrence Wong telah berlangsung selama 30 minit bermula pukul 12 tengah hari tadi.
Menurut Ahmad Fadil, dalam pertemuan itu, kedua-dua pemimpin menyentuh berkenaan hubungan dua hala yang istimewa dan erat terjalin sekian lama di antara Malaysia dan Singapura.
Sementara itu, Lawrence Wong yang juga Menteri Kewangan Singapura kini dalam rangka lawatan kerja selama tiga hari ke Malaysia bermula pada 4 September lalu.
“Seri Paduka Baginda menzahirkan pandangan sebagai negara berjiran yang mempunyai hubungan sejarah dan rakyat dengan rakyat yang mendalam, Malaysia dan Singapura perlu terus bekerjasama rapat dalam pelbagai bidang dan peringkat, lebih-lebih lagi dalam fasa pemulihan pasca Covid-19.

“Seri Paduka Baginda turut bertitah, adalah penting bagi Malaysia dan Singapura sebagai jiran untuk saling melengkapi dan hubungan sosial, perdagangan serta pelaburan dapat diperkasakan ke tahap tertinggi untuk manfaat bersama, termasuklah kepada rakyat kedua-dua negara,” katanya dalam satu kenyataan di sini hari ini.
Dalam pada itu, menurut kenyataan tersebut, Seri Paduka turut menzahirkan penghargaan kepada kerajaan Singapura atas persilaan kepada baginda untuk mengadakan Lawatan Negara ke negara itu selama tiga hari bermula 19 September nanti.
“Lawatan Negara yang telah dijadualkan ini akan mengukuhkan lagi keakraban dan hubungan dua hala antara Malaysia dan Singapura.
“Sebaik selesai sesi menghadap, Seri Paduka Baginda berdua turut berkenan berangkat ke majlis santapan tengah yang turut dihadiri Lawrence Wong, isteri dan delegasi,” ujarnya.
Singapura merupakan rakan dagangan kedua terbesar Malaysia pada tahun lepas dengan nilai dagangan berjumlah US$64.43 bilion.
Pada 2021 juga, Singapura muncul sebagai sumber terbesar pelaburan langsung asing di Malaysia dengan nilai sebanyak US$38.62 bilion, manakala jumlah pelaburan Malaysia di Singapura adalah US$25.41 bilion. – KOSMO! ONLINE


Letupan bom ikan: Kematian pertama tahun ini
Oleh ASLIZA MUSA

6 September 2022, 4:52 pm
TAIPING – Kes letupan bom ikan yang berlaku di Hutan Lipur Lata Kekabu di Lenggong semalam adalah yang pertama melibatkan kematian pada tahun ini.
Pengarah Perikanan Negeri, Noraishah Hashim berkata, kes seumpama itu juga berlaku di daerah-daerah lain namun ia sukar dikesan kerana dilakukan secara bersembunyi.
“Kes (tangkap ikan secara haram) ini ada tetapi tidak banyak sangat. Ia memang berlaku di semua daerah cumanya kes semalam adalah pertama melibatkan kematian.
“Biasanya mereka ini gunakan peralatan terlarang secara sembunyi, jika ada aduan kita akan jalankan siasatan dan selalunya kes begini kita dapat tangkap termasuk melibatkan nelayan,” katanya.
Beliau berkata demikian ketika ditemui dalam Program Kesedaran Pematuhan myGAP (Malaysian Good Aquaculture Practice) dan Pensijilan Jabatan Perikanan Malaysia peringkat negeri di sini hari ini.
Program tersebut dirasmikan Pengerusi Perladangan, Pertanian dan Industri Makanan Perak, Razman Zakaria.

Menurut Noraishah, pemantauan mendapati, banyak kes melibatkan nelayan sungai menggunakan bahan letupan, tuba atau meracun ikan bagi mendapatkan hasil yang banyak. – KOSMO! ONLINE


Mahkamah: Shahrir beri RM63,800 baiki bumbung projek terbengkalai
Oleh NORLIZAH ABAS

6 September 2022, 4:35 pm
KUALA LUMPUR – Mahkamah Tinggi di sini hari ini diberitahu, seorang kontraktor pembinaan menerima wang berjumlah RM63,800 daripada Tan Sri Shahrir Ab. Samad bagi membaik pulih bumbung tiga blok bangunan Projek Puri Langkasuka di Larkin, Johor.
Mustapha Ali, 63, berkata, beliau menerima wang tersebut menerusi sekeping cek daripada seorang peniaga, Syed Mohsin Syed Sagaf pada akhir Mac 2014 setelah kerja-kerja membaik pulih projek terbengkalai tersebut selesai dilaksanakan.
“Saya telah mendepositkan cek tersebut ke dalam akaun Public Islamic Bank atas nama Zam Engineering & Construction milik isteri saya, Hamidah Basir dan Nur Faizah Zulkifli iaitu anak kepada rakan saya.
“Semua wang yang didepositkan berjumlah RM63,800 telah saya kembalikan kepada Syed Mohsin melalui tiga keping cek Public Islamic Bank,” katanya.
Beliau berkata demikian ketika membacakan pernyataan saksinya pada perbicaraan kes bekas pengerusi Felda itu yang berdepan pertuduhan gagal mengisytiharkan RM1 juta yang diterima daripada Najib kepada Lembaga Hasil Dalam Negeri (LHDN).
Saksi pendakwaan ke-13 itu berkata, beliau mengemukakan surat sebut harga berjumlah RM63,800 kepada Shahrir atas arahan Syed Mohsin dan tuntutan tersebut telah dibuat atas nama Zam Engineering & Construction.

Ujarnya, Syed Mohsin memintanya menyediakan surat sebut harga kepada Shahrir kerana beliau telah menggunakan wang peribadinya sebagai pendahuluan untuk membeli barang-barang membaiki bumbung serta membayar upah pekerja.
Mustapha berkata, semasa perjumpaan sekitar Oktober 2013, beliau dan Syed Mohsin berbual mengenai perkembangan kerjaya masing-masing dan Syed Mohsin memberitahu ada membuat kerja membaik pulih Projek Puri Langkasuka atas arahan Shahrir.
Menurut Mustapha, Syed Mohsin telah bersetuju supaya beliau (Mustapha) melakukan kerja pembaikan bumbung bagi tiga blok bangunan yang terbengkalai dan pembayaran akan dibuat oleh Shahrir sendiri.
Sementara itu, Mustapha bersetuju dengan peguam Syahrul Syazwan Salehin yang mewakili Shahrir bahawa kerja-kerja membaik pulih bumbung tiga blok bangunan itu adalah projek yang terbengkalai.
Saksi itu berkata beliau tidak pasti sama ada Syed Mohsin ada memaklumkan kepadanya semasa perjumpaan tersebut bahawa projek tersebut bertujuan untuk memindahkan penduduk setinggan ke tempat yang lebih selesa dan baik.
Shahrir, 72, didakwa melibatkan diri dalam pengubahan wang haram dengan tidak melaporkan pendapatan sebenar dalam borang cukai pendapatan yang bertentangan dengan Seksyen 113(1)(a) Akta Cukai Pendapatan 1967.
Kesalahan itu didakwa tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudian dimasukkan ke dalam akaun bank miliknya.
Beliau didakwa melakukan perbuatan itu di LHDN Cawangan Duta, Kompleks Pejabat Kerajaan, Jalan Tuanku Abdul Halim di sini pada 25 April 2014.
Tuduhan dikemukakan mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.
Perbicaraan berlangsung di hadapan Hakim Datuk Muhammad Jamil Hussin bersambung esok. – KOSMO! ONLINE


Lelaki maut dibaham buaya selepas abai amaran berenang
Oleh KOSMO!

6 September 2022, 5:30 pm
BANDAR RAYA MEXICO – Seorang lelaki di Mexico maut akibat dibaham buaya selepas memasuki sebuah kawasan lagun, di mana orang ramai berkumpul untuk menyaksikan penyu berenang, lapor akhbar Mirror UK, semalam.
Kejadian yang berlaku di Carpenters Lagoon, bandar Tampico itu dirakam oleh kamera yang memaparkan haiwan pemangsa itu mencengkam badan seorang perenang yang tidak bernyawa menggunakan rahangnya.
Polis tempatan berkata, mangsa yang identitinya tidak dikenal pasti itu tidak mengendahkan papan tanda amaran yang berulang kali diletakkan di sekitar lagun. Ia menasihatkan agar orang ramai tidak berenang kerana ancaman buaya.
Buaya yang dikesan dalam video yang dirakam dari dek pemerhatian di lagun itu dilihat mengheret badan mangsa dalam keadaan separuh bogel melalui perairan yang tenang sebelum hilang di bawah permukaan air dan memasuki pembetung bandar.
Pihak berkuasa menyiasat kejadian itu pada 18 Ogos lalu sebelum menemui haiwan tersebut di bawah lurang (lubang konkrit bertutup) di kawasan kejiranan Volantin, menurut demikian media Mexico Proceso.
Bomba mengambil masa satu jam untuk mengalihkan penutup logam itu sebelum tali diikat pada mulut buaya tersebut dan ia diangkat keluar.

Mayat mangsa yang sebahagiannya telah dibaham turut dikeluarkan dari pembetung itu tidak lama kemudian. – Agensi


Kucing batu mati dilanggar
Oleh NOR AINNA HAMZAH

6 September 2022, 4:59 pm
REMBAU – Seekor kucing batu atau nama saintifiknya Prionailurus Bengalensis ditemui mati dipercayai dilanggar kenderaan di Jalan Bongek-Gadong menghala ke Gunung Datuk, di sini petang semalam.
Penduduk, Shaari Idris, 63, berkata, kejadian berkenaan merupakan kejadian kali kedua berlaku di mana kejadian kali pertama pada awal tahun lalu.
Menurutnya, populasi binatang kucing batu atau lebih dikenali sebagai kucing hutan oleh penduduk itu agak banyak di sekitar kawasan berkenaan disebabkan faktor hutan serta ladang kelapa sawit.
“Kali pertama dahulu dilanggar, kali kedua pun sama melihat kepada kesan kecederaan haiwan ini. Kebiasaannya memang pemandu akan laju melalui kawasan ini terutamanya pada waktu malam disebabkan jalan sunyi.
“Rasa kasihan juga, lebih-lebih lagi haiwan ini merupakan haiwan yang dilindungi,” katanya ketika ditemui di lokasi di Kampung Bongek di sini tadi.
Sementara itu, Pengarah Jabatan Perlindungan Hidupan Liar dan Taman Negara (Perhilitan) Negeri Sembilan, Nurul Ermi Ramli berkata, ini merupakan kejadian kedua di lokasi yang sama dan pihaknya akan ke lokasi bagi tindakan selanjutnya.

Untung rekod, kucing batu adalah spesies hidupan liar yang dilindungi sepenuhnya di bawah Akta Pemuliharaan Hidupan Liar 2010. – KOSMO! ONLINE


Mahkamah: Ahli perniagaan didakwa cuba tipu, menyamar SUS Tengku Mahkota Pahang
Oleh NUZULSHAM SHAMSUDDIN

6 September 2022, 4:29 pm
KUALA LUMPUR – Seorang ahli perniagaan bergelar Datuk didakwa di Mahkamah Majistret di sini hari ini atas pertuduhan menipu dengan menyamar sebagai Setiausaha Sulit Tengku Mahkota Pahang dua tahun lalu.
Bagaimanapun tertuduh Datuk Redzuan Zainuddin, 40, mengaku tidak bersalah selepas pertuduhan dibacakan terhadapnya di hadapan Majistret Nadia Othman.
Mengikut pertuduhan, Redzuan didakwa telah cuba menipu lelaki yang juga pemangku Ketua Pegawai Eksekutif (CEO) anak syarikat sebuah bank yang berusia 58 tahun dengan menyamar supaya lelaki itu mempercayai bahawa tertuduh adalah Setiausaha Sulit (SUS) kepada Tengku Mahkota Pahang/Pemangku Raja Pahang.
Ia mendorong supaya lelaki itu melantik tertuduh sebagai Ahli Pemegang Amanah Yayasan Bank Rakyat.
Kesalahan itu didakwa dilakukan di sebuah aras  Menara 1, Menara Kembar Bank Rakyat, Brickfields di sini pukul 2.14 petang pada 27 Mac 2020 yang didakwa memgikut Seksyen 419 Kanun Keseksaan dan dibaca bersama Seksyen 511 kanun sama.
Hukuman bagi seksyen itu memperuntukkan penjara maksimum tujuh tahun atau denda atau kedua-duanya jika sabit kesalahan.

Terdahulu pendakwaan yang diwakili Pegawai Pendakwa Asisten Superitendan Nom Phot Prackdit mencadangkan jaminan RM10,000 terhadap tertuduh.
Bagaimanapun peguam Ramalinggam yang mewakili tertuduh memohon jumlah ikat jamin itu dikurangkan dengan alasan anak guamnya mempunyai tanggungan keluarga.
“Tertuduh merupakan seorang ahli perniagaan, sudah berkahwin dan mempunyai anak. Pohon  jumlah jaminan dikurangkan,” kata peguam itu.
Selepas mendengar permohonan kedua-dua belah pihak, Majistret Nadia membenarkan tertuduh diikat jamin RM5,000 dengan seorang penjamin.
Tarikh 25 Oktober ini ditetapkan sebutan semula kes. – KOSMO! ONLINE


Penguat kuasa agensi agama perlu ada uniform tersendiri
Oleh AMREE AHMAD

6 September 2022, 4:41 pm
PUTRAJAYA – Pegawai dan anggota penguat kuasa agensi agama di seluruh negara disyorkan mempunyai pakaian seragam tersendiri sebagai identiti dan imej pasukan ketika bertugas.
Saranan tersebut disuarakan Menteri di Jabatan Perdana Menteri (Hal Ehwal Agama), Datuk Idris Ahmad sebagai salah satu daripada usaha ke arah transformasi pihak penguatkuasaan Islam di negara ini.
“Saya mengesyorkan Jabatan Kemajuan Islam Malaysia (Jakim) menyediakan garis panduan pemakaian uniform dengan dibiayai oleh majlis agama Islam negeri masing-masing,” katanya ketika berucap merasmikan Konvensyen Penguat Kuasa Agama dan Pendakwa Syarie Seluruh Malaysia Tahun 2022 di Hotel Bangi Resort, dekat sini hari ini.
Pada acara tersebut, Idris telah melancarkan buku Model Prosedur Operasi Standard Mengiringi Orang Ditangkap ke Mahkamah atau Tempat Tahanan untuk agensi penguatkuasaan agama.
Mengulas lanjut, Idris berkata, ketika ini penguat kuasa terbabit sekadar dibekalkan baju jaket jabatan agama Islam negeri yang mungkin tidak tepat menggambarkan kerja sebenar mereka.
“Pakaian seragam baharu seperti agensi penguatkuasaan tempatan yang lain sewajarnya ada setelah mereka dilantik bertugas tertakluk atas Majlis Agama Islam negeri tersebut,” katanya.

Beliau turut bersetuju bahawa pemakaian uniform berkenaan merupakan jati diri dan citra kepada pegawai itu selain lambang kekuatan dan disiplin menguatkuasakan perundangan.
Pada masa sama, beliau meminta Jakim untuk segera melihat dengan lebih dekat berkaitan keperluan tugasan dan kebajikan penguat kuasan syariah yang penuh dengan cabaran berat.
Ini ujar beliau, termasuklah pertimbangan dalam aspek pemangkuan dan kenaikan pangkat di pelbagai gred sebagai usaha memartabatkan lagi institusi pendakwaan syariah di Malaysia. – KOSMO! ONLINE


1,055 kes dera kanak-kanak dalam tempoh 6 bulan
Oleh ROHANA ISMAIL

6 September 2022, 3:38 pm
PASIR MAS – Jabatan Kebajikan Masyarakat (JKM) merekodkan sebanyak 1,055 kes penderaan kanak-kanak di seluruh negara dalam tempoh Januari hingga Jun tahun ini.
Timbalan Menteri Pembangunan Wanita Keluarga dan Masyarakat, Datuk Siti Zailah Mohd. Yusoff berkata, jumlah itu melibatkan sebanyak 578 kes penderaan fizikal direkodkan, 417 kes penderaan seksual dan 60 kes penderaan emosi.
Menurutnya, daripada jumlah itu, sebanyak 706 kes melibatkan kanak-kanak perempuan manakala 349 kes terdiri kanak-kanak lelaki.
“Majlis Perwakilan Kanak-Kanak (MPKK) telah ditubuhkan bagi menyelesaikan kes penderaan yang diterima oleh JKM. Ia berperanan melaksanakan program advokasi berkaitan hak kanak-kanak yang disertai oleh remaja berusia antara 14  hingga 17 tahun.
“Selain itu, mengikut statistik Polis Diraja Malaysia (PDRM), sebanyak 1,348 kes kesalahan seksual melibatkan kanak-kanak direkodkan dari awal tahun ini hingga Jun lalu,” katanya kepada pemberita selepas Program Kempen Membanteras Jenayah Seksual Dalam Talian Terhadap Kanak-Kanak di Dewan Majlis Daerah Pasir Mas di sini hari ini.
Mengulas lanjut, menurut Siti Zailah, daripada jumlah itu, sebanyak 641 kes melibatkan kes rogol, rogol berkumpulan (47 kes), sumbang mahram (127 kes), seks luar tabii (95 kes) dan cabul (438 kes).

Katanya yang juga Ahli Parlimen Rantau Panjang, statistik PDRM itu menunjukkan perkembangan yang tidak sihat selain pendedahan kepada bahan pornografi kanak-kanak mendorong kepada jenayah seksual.
“Maklumat daripada pihak PDRM juga menunjukkan, sejumlah 106,764 alamat protokol internet (IP) yang berdaftar di negara ini telah membuat perkongsian pornografi kanak-kanak sejak tahun 2017 hingga Ogos tahun ini.
“Sehubungan itu, internet dan gajet merupakan keperluan untuk pembelajaran kanak-kanak, namun kurangnya pengawasan ibu bapa menyebabkan mereka terdedah kepada laman web dan aplikasi tidak bermoral,” katanya. – KOSMO! ONLINE


Sorok rokok seludup RM7.7 juta dalam gudang
Oleh KHAIRUL MOHD. ALI

6 September 2022, 3:00 pm
JOHOR BAHRU – Polis Johor berjaya merampas sejumlah 1,029 kotak berisi rokok tidak bercukai bernilai lebih RM7.7 juta dalam satu serbuan yang dijalankan di sebuah gudang di Jalan Belati, Taman Perindustrian Maju Jaya, semalam.
Ketua Polis Johor, Datuk Kamarul Zaman Mamat berkata, serbuan berkenaan dijalankan sepasukan pegawai dan anggotanya di premis berkenaan pada pukul 12.30 tengah hari.
Beliau bagaimanapun memberitahu tiada tangkapan dibuat kerana premis berkenaan telah dikosongkan ketika serbuan dijalankan.
“Dalam serbuan itu, polis berjaya merampas 347 kotak rokok jenama Redwood warna merah dan hijau, 514 kotak rokok jenama Bosston warna biru, ungu dan merah serta 168 rokok Pragon warna merah dan biru.
“Kesemua 1,029 kotak rokok pelbagai jenama ini bernilai RM7,717,500 termasuk cukai,” katanya dalam satu kenyataan, di sini hari ini.
Tambahnya, kes tersebut akan disiasat mengikut Seksyen 135(1)(d) Akta Kastam 1967. – KOSMO! ONLINE


Pelan Tindakan Teknologi Dron Malaysia 2022-2030 dibangunkan
Oleh MOHD RIDZAUDDIN ROSLAN

6 September 2022, 3:56 pm
PUTRAJAYA- Kerajaan bersetuju membangunkan Pelan Tindakan Teknologi Dron Malaysia 2022-2030 (MDTAP30) untuk menyokong ekosistem dron seterusnya menjadikan MDTAP30 sebagai sebuah agenda nasional.
Perdana Menteri, Datuk Seri Ismail Sabri Yaakob berkata, Malaysian Research Accelerator for Technology and Innovation (MRANTI) bakal bertindak sebagai agensi penyelaras sekretariat MDTAP30 seterusnya melaporkan kemajuan kepada ahli Majlis melalui Kluster Teknologi Baru Muncul.
“Sistem Pengurusan Trafik UAS (UAS-TM) juga akan dibangunkan bagi meningkatkan Kecekapan Proses Pendaftaran Operator Dron untuk meningkatkan pendaftaran UAS menjelang tahun 2030.
“Industri dron di Malaysia berpotensi menjana pertumbuhan sebanyak RM50.71 billion kepada Keluaran Dalam Negara Kasar (KDNK) dan berupaya mewujudkan 100,000 peluang pekerjaan menjelang tahun 2030,” katanya dalam satu kenyataan di sini tadi.
Beliau berkata demikian selepas mempengerusikan mesyuarat kedua Majlis Ekonomi Digital dan Revolusi Perindustrian Keempat Negara (MED4IRN) yang turut dihadiri barisan menteri, ketua jabatan serta agensi terlibat.
Ismail Sabri berkata, mesyuarat juga mengambil maklum perkara dibangkitkan pemain industri seperti kerenah birokrasi yang akan diteliti bagi mengembangkan industri dron negara.

“Selain itu, mesyuarat juga akan melaksanakan strategi berkaitan pembangunan Omnibus Act-Public Sector melalui Dasar Perkongsian Data Sektor Awam (DPDSA) serta Dasar Perkongsian Data Nasional bagi meningkatkan ekosistem perkongsian data negara yang lebih kondusif.
“Perusahaan kecil dan sederhana (PKS) juga terus diperkasa melalui pendigitalan dan satu mekanisme
Penyelesaian Pertikaian Dalam Talian diwujudkan bagi mengadili dan menyelesaikan tuntutan kecil dan
meningkatkan aktiviti e-dagang merentas sempadan,” jelasnya.
Pada masa sama, Perdana Menteri memberitahu, kerajaan juga memperkukuhkan kerjasama dengan Microsoft Malaysia menerusi bidang keselamatan siber dan kes penipuan dalam talian bagi menyokong visi pembangunan digital negara.
“Kerajaan juga menubuhkan Jawatankuasa Ekonomi Perkongsian yang diterajui Kementerian Komunikasi dan Multimedia Malaysia bagi menyelaras inisiatif dan program berkaitan di peringkat nasional melibatkan sektor awam,swasta, komuniti dan akademik.
“Sementara itu, Digital Nasional Berhad (DNB) menyasarkan capaian liputan 5G di Malaysia mencapai 40 peratus menjelang akhir tahun ini dan sebanyak 80 peratus di kawasan berpenduduk menjelang tahun 2024,” katanya. -KOSMO! ONLINE


Kertas siasatan Najib, Rosmah dilengkap dalam masa terdekat
6 September 2022, 2:41 pm
KUALA LUMPUR – Polis mengesahkan kertas siasatan membabitkan kes kebocoran keputusan penghakiman bekas Perdana Menteri, Datuk Seri Najib Tun Razak dan isterinya, Datin Seri Rosmah Mansor diserahkan semula kepada pihak polis untuk dilengkapkan bagi tindakan selanjutnya.
Ketua Polis Kuala Lumpur, Datuk Azmi Abu Kassim berkata, kertas siasatan itu telah diserahkan kepada Timbalan Pendakwaraya (TPR) pada 30 Ogos lalu.
Bagaimanapun, ia dikembalikan semula berikutan TPR mahu polis melengkapkan beberapa perkara.
“Kita akan melengkapkan kertas itu secepat mungkin dan sekiranya wujud keperluan kemungkinan keterangan kesemua saksi sebelum ini akan diambil semula.
“Sebanyak 27 saksi telah diambil keterangan setakat ini iaitu 17 individu membabitkan kebocoran keputusan penghakiman Najib dan sepuluh lagi membabitkan Rosmah,” ujarnya ketika ditemui selepas sidang akhbar di Ibu Pejabat Polis Kontinjen (IPK) Kuala Lumpur, dekat sini hari ini.
Mengulas lanjut, Azmi berkata, siasatan yang dilakukan kali ini akan diberi fokus terhadap tindakan-tindakan yang dinasihatkan oleh TPR kepada polis.

“Kita akan lengkapkan kedua-dua kertas siasatan berkenaan dan rujuk semula dalam masa terdekat,” ujarnya.
Terdahulu, Ketua Polis Daerah Sentul, Asisten Komisioner Beh Eng Lai berkata, antara saksi yang telah diambil keterangan iaitu pegawai mahkamah untuk membantu siasatan ke atas dakwaan ‘draf penghakiman’ bocor mengenai kes rasuah Rosmah.
Kenyataan itu diambil daripada kakitangan bahagian penyelidikan mahkamah dan Hakim Zaini Mazlan, yang mendapati Rosmah bersalah atas ketiga-tiga pertuduhan, semalam, membabitkan projek solar hibrid bernilai RM1.25 bilion di Sarawak.
Dalam pada itu, jelas Azmi, kertas siasatan Timbalan Presiden PKR, Rafizi Ramli yang didakwa memfitnah Menteri di Jabatan Perdana Menteri (Tugas-Tugas Khas), Datuk Dr Abd Latiff Ahmad telah hampir dilengkapkan.
“Sebaik kertas siasatan itu dilengkapkan ia akan dirujuk kepada TPR minggu ini,” katanya. – KOSMO! ONLINE


Negeri Sembilan sasar 9 terbaik Sukma 2022
Oleh MOHD. SHAHJEHAN MAAMIN

6 September 2022, 3:28 pm
SEREMBAN – Kontinjen Negeri Sembilan meletakkan sasaran berada dalam kedudukan sembilan terbaik Sukan Malaysia (Sukma) ke-20 di Kuala Lumpur yang bakal berlangsung pada 16 hingga 24 September nanti.
Menteri Besar, Datuk Seri Aminuddin Harun berkata, kedudukan itu sekali gus boleh memperbaiki kedudukan tempat ke-12 pada Sukma 2018 yang berlangsung di Perak.
Tambah beliau, kontinjen juga menyasarkan untuk mengutip sebanyak 23 pingat emas menerusi 28 acara sukan yang akan disertai kelak.
“Sasaran kutipan pingat emas itu boleh dicapai sekali gus mengatasi kutipan 13 emas yang diraih semasa Sukma Ke-19 yang berlangsung di Perak.
“Sukan seperti wusyu, menembak, olahraga dan hoki dijangka akan menjadi penyumbang utama kepada kutipan pingat emas buat Negeri Sembilan kelak,” ujarnya.
Beliau berkata demikian dalam sidang akhbar selepas majlis Penyerahan Bendara Negeri Sembilan kepada Pengurus-pengurus Pasukan ke Temasya Sukan Malaysia (Sukma) Kali Ke-20 di Wisma Negeri di sini hari ini.

Aminuddin berkata, kontinjen Negeri Sembilan kali ini akan disertai oleh seramai 522 orang pegawai dan atlet yang akan menyertai 28 acara sukan daripada 31 acara sukan yang dipertandingkan.
“Bagi atlet yang memenangi pingat, kerajaan negeri juga akan menambah pemberian wang tunai sebagai insentif dan barisan pengurusan pasukan juga turut mendapat insentif kemenangan.
“Mereka ini mempunyai potensi besar dan perlu kita dihargai, mereka membawa nama negeri dalam sukan. Bagi saya sudah tiba masanya jumlah insentif ini ubah sedikit tahun ini menjadi lebih baik,” katanya. – KOSMO! ONLINE


Melayang RM1,900 cuak takut gambar bogel tersebar
Oleh ADNAN IBRAHIM

6 September 2022, 3:21 pm
BATU PAHAT – Seorang lelaki warga tempatan ditahan kerana disyaki telah mengugut seorang lagi lelaki untuk menyebarkan gambar bogel mangsa jika enggan membayar duit kepada suspek dalam kejadian pada 27 Julai lalu.
Ketua Polis Daerah Batu Pahat, Asisten Komisioner Ismail Dollah berkata, pihaknya menerima satu laporan daripada seorang lelaki warga tempatan berusia 26 tahun.
“Lelaki berkenaan menerima satu panggilan telefon daripada seorang lelaki yang tidak dikenali mengugut mahu menyebarkan video bogel miliknya jika tidak mahu membayar sejumlah wang kepada lelaki berkenaan.
“Akibat ketakutan, mangsa memindahkan wang sebanyak RM1,900 ke dalam akaun suspek,” katanya dalam satu kenyataan di sini hari ini.
Susulan itu, dengan bantuan Ibu Pejabat Polis Daerah (IPD) Brickfield, suspek yang merupakan lelaki warga tempatan berusia 23 tahun itu telah berjaya dikesan sebelum ditangkap di Jalan Klang Lama pada 28 Ogos lalu.
Jelas Ismail, polis juga sedang giat mengesan seorang lagi suspek yang dipercayai terlibat dalam kes ini.

“Suspek kini ditahan reman selama dua hari bermula hari ini selepas dibawa ke IPD Batu Pahat untuk siasatan lanjut semalam di bawah Seksyen 384 Kanun Keseksaan,” ujarnya. – KOSMO! ONLINE


Suspek gagal samun kedai emas, polis rampas 2 pistol
6 September 2022, 2:52 pm
KUALA LUMPUR – Polis merampas dua pucuk pistol dan sejumlah peluru hidup ketika memberkas dua lelaki yang disyaki dalam cubaan untuk melakukan samun terhadap sebuah kedai emas di Jalan 7/62A Bandar Manjalara, Kepong, di sini pada 4 September lalu.
Kedua-dua lelaki itu diberkas oleh empat anggota dari Balai Polis Kepong yang sedang membuat rondaan bagi mengesan kejadian pecah cermin kenderaan di kawasan terbabit pada pukul 8.54 malam.
Ketua Polis Kuala Lumpur, Datuk Azmi Abu Kassim berkata, semasa melakukan rondaan, pihak polis mendapati dua lelaki tempatan berusia 42 dan 43 tahun dilihat dalam keadaan mencurigakan bersama sebuah kereta Proton Wira di lokasi berkenaan.
“Hasil pemeriksaan di dalam kereta itu menemui dua pucuk pistol masing-masing pistol jenis semi auto dan pistol revolver Diamond Special Gold Horse beserta beberapa butir peluru hidup.
“Lapan butir peluru turut dijumpai dalam poket seluar salah seorang suspek, manakala 10 butir peluru lagi ditemui dalam gengaman tangan seorang lagi suspek.
“Kedua-dua suspek itu disyaki dalam perancangan untuk merompak sebuah kedai emas di kawasan berhampiran, namun gagal apabila berjaya dipatahkan pihak polis,” ujarnya pada sidang akhbar di Ibu Pejabat Polis Kontinjen (IPK) Kuala Lumpur, di sini hari ini.

Menurutnya, susulan penahanan suspek, pihak polis membuat satu serbuan pada pukul 1.15 pagi tadi di sebuah rumah di Jalan Klang Lama dan berjaya menahan seorang lelaki tempatan berusia 47 tahun yang dipercayai dalang utama melakukan rompakan kedai emas bagi kumpulan itu.
“Hasil pemeriksaan di dalam rumah itu menjumpai wang tunai berjumlah RM129,300 dan 39 paket barang kemas yang dianggarkan bernilai RM175,000,” ujarnya.
Jelas beliau, hasil semakan mendapati dalang utama itu mempunyai lima rekod jenayah dengan tiga daripadanya membabitkan kesalahan dibawah Akta Senjata Api (Penalti Lebih Berat) 1971.
“Seorang daripada dua suspek yang ditahan di Bandar Manjalara pula mempunyai satu rekod jenayah, manakala seorang lagi tiada rekod jenayah dengan kedua-duanya didapati negatif dadah,” ujarnya.
Katanya, dua suspek yang ditahan di Bandar Manjalara akan direman selama tujuh hari bermula semalam hingga 11 September ini, manakala dalang utama turut direman tujuh hari.
Tambahnya, siasatan lanjut berhubung kes ini sedang dijalankan termasuk mengenalpasti pembabitan kes jenayah dilakukan ketiga-tiga suspek berkenaan serta dari mana mereka memperoleh senjata api itu. – KOSMO! ONLINE


Tiket konsert Ungu laris, penganjur tambah sehari lagi
6 September 2022, 4:00 pm
PETALING JAYA – Atas sambutan luar biasa daripada peminat, Star Planet selaku penganjur mengumumkan akan menambah sehari lagi untuk konsert ulang tahun ke-26 kumpulan popular Indonesia, Ungu.
Konsert kumpulan itu sepatutnya dianjurkan pada 18 November depan bertempat di STAR Convention &
Exhibition Centre, Menara PGRM, Cheras, Kuala Lumpur.
Bagaimanapun, sejak penjualan tiket dibuka pada 30 Ogos lalu, lebih 85 peratus laris dijual dalam masa kurang sejam.
Justeru, penganjur membuka peluang untuk lebih ramai peminat menikmati persembahan mega Ungu dengan menambah tarikh pada 19 November.
“Kami amat berbesar hati dan mengharapkan dengan penambahan tarikh untuk persembahan Ungu ini dapat menggembirakan semua peminat setia mereka.
“Untuk membeli tiket konsert hari kedua, peminat boleh melakukannya pada hari esok, bermula pukul 12 tengah hari,” kata Star Planet.

Tiket boleh didapati menerusi www.ticket2u.com.my yang dijual pada harga RM188, RM238, RM328, RM388, RM458 dan RM598.
Ditubuhkan pada 1996, kumpulan itu yang terdiri daripada Pasha selaku vokalis, Enda dan Oncy (pemain gitar), Makki (bass) serta Rowman (dram) mencipta populariti bukan hanya di negara sendiri bahkan Malaysia.
Ungu pernah mencipta fenomena menerusi deretan lagu hit mereka seperti Demi Waktu, Tercipta Untukku, Andai Ku Tahu, Kekasih Gelapku dan Cinta Dalam Hati.
Bahkan pada 2005, album mereka yang berjudul Melayang mencapai kejayaan besar dan diterima baik sehingga meletakkan kumpulan itu sebagai superstar antarabangsa dan mencapai populariti luar biasa sehingga ke benua Asia.
Ungu pernah dicalonkan untuk kategori Kumpulan Muzik Terbaik dalam Anugerah Muzik Asia MTV pada 2006 dengan rakaman single, Demi Waktu yang terkandung dalam album berkenaan.
Bukan itu sahaja, album studio ketujuh mereka berjudul Mozaik yang dikeluarkan pada 2015 laris terjual lebih 200,000 salinan dan memenangi Anugerah Album Platinum. – KOSMO! ONLINE


Pindah Sweden? Mana ada – Sharifah Sakinah
Oleh NUR EMIRA SAIZALI

6 September 2022, 2:57 pm
KUALA LUMPUR – Pelakon popular Sharifah Sakinah menafikan dakwaan sudah berhijrah mengikut suaminya, Michael Hansen menetap di Sweden selepas mendirikan rumah tangga.
Menurut Sakinah, 33, dia tidak pernah membuat kenyataan berpindah ke sana sebelum ini dan hanya berulang-alik untuk bertemu suaminya.
“Memang saya tenang di sana tetapi tiada istilah saya terus menetap di Sweden. Sebelum ini saya cuma cakap pergi sekejap dan berulang-alik.
“Saya bukan jenis kacang lupakan kulit. Kehidupan saya kini tenang walaupun perlu berulang-alik begini,” katanya kepada Kosmo! Online di sini semalam.
Dia yang temui pada majlis tayangan perdana filem Hantu vs Cikgu semalam berkata, episod ulang-alik antara Malaysia-Sweden akan berterusan sehinggalah anaknya melajutkan pelajaran ke peringkat universiti.
Ujar pemilik nama penuh Sharifah Nurul Sakinah Syed Abu Bakar Al-Khaired itu, pengorbanan tersebut dilakukannya dengan suami demi kepentingan anak-anak yang sedang membesar.

“Pada awalnya kami lakukan dalam tempoh empat bulan tetapi lama-kelamaan menjadi dua minggu kerana anak sudah mula bertabya bila saya akan pulang ke Malaysia.
“Beginilah kehidupan kami, tidak tahu sampai bila sebab semuanya kerana pentingkan anak-anak.
“Mungkin sehingga anak-anak sudah besar dan masuk ke universiti kemudian barulah boleh duduk di bawah satu bumbung,” katanya lagi.
Dalam pada itu, dia yang popular menerusi drama Girlfriend Aku Dari Neraka itu tidak menafikan penat dengan rutin ulang-alik tersebut.
“Saya akui, memang sangat penat. Kos yang tinggi juga satu hal kemudian jet lag (mabuk altitud) pula ambil masa seminggu untuk pulih.
“Kemudian lagi penat dan sedih apabila ketika saya di sana, mendengar khabar duka ada kenalan meninggal dunia.
“Perkara itu yang paling tidak suka ketika ke luar negara,” ujarnya.
Dia sebelum ini membuat kejutan mengumumkan sudah bernikah dengan Michael namun enggan mendedahkan secara terperinci kerana faktor peribadi dan isu agama.
Terdahulu, Sakinah pernah mendirikan rumah tangga dengan Aliff Adha Jamil sekitar tahun 2015 sebelum bercerai pada Julai 2020.
Hasil perkahwinan, mereka dikurniakan seornag anak perempuan Anais Adha kini berusia lima tahun. – KOSMO! ONLINE


Mahkamah: Kutip dana perlu LOS, kerajaan lemah ketika itu – saksi
Oleh NUZULSHAM SHAMSUDDIN

6 September 2022, 2:34 pm
KUALA LUMPUR – Mahkamah Tinggi di sini diberitahu bahawa fakta yang menunjukkan Surat Sokongan (LOS) diperlukan oleh syarikat 1Malaysia Development Berhad (1MDB) daripada kerajaan untuk mengumpul dana AS$3 bilion sembilan tahun lalu menunjukkan kerajaan ketika itu lemah.
Bekas Timbalan Ketua Setiausaha Kementerian Kewangan Datuk Siti Zauyah Mohd. Desa berkata LOS diperlukan oleh 1MDB bagi tujuan projek usaha sama dengan dengan Aabar BVI Co.
Kertas cadangan mengenai keperluan 1MDB untuk mendapatkan LOS disediakan oleh Kementerian  Kewangan dan dibentangkan di Kabinet sebelum diluluskan Jemaah Menteri.
“Nampak sangat kerajaan kita lemah waktu itu,” kata saksi pendakwaan ke-26 itu.
Siti Zauyah berkata demikian ketika disoal oleh peguam Wan Aizuddin Wan Mohammed yang mewakili Datuk Seri Tun Najib Razak.
Semasa prosiding saksi itu menafikan bahawa keperluan untuk mendapatkan LOS itu dinyatakan sendiri olehnya ketika menyediakan dokumen berkenaan.

Katanya, beliau diarahkan oleh Ketua Setiausaha Perbendaharaan (KSP), ketika itu, Tan Sri Mohd. Irwan Serigar Abdullah untuk memasukkkan perkara terbabit di dalam kertas cadangan.
Katanya pandangan peribadinya dan Peguam Cara Negara adalah, pilihan Irwan itu bukan satu pilihan yang tepat untuk kepentingan negara.
Wan Aizuddin: Dan anda sampaikan perkara ini kepadanya?
Siti Zauyah: Ya.
Wan Aizuddin: Dan dia teruskan dengan perkara itu, adakah ia mengecewakan anda?
Siti Zauyah: Itu hak dia. Kebimbangan saya adalah untuk memaklumkan dia mengenai liabiliti negara.
Wan Aizuddin: Adakah kamu setuju bahawa apa yang dibentang ke Kabinet adalah LOS itu satu keperluan?
Siti Zauyah: Saya tidak boleh menjawab soalan itu, anda perlu tanya KSP (Irwan).
Siti Zauyah memberikan keterangan terhadap Najib, 69 yang menghadapi empat pertuduhan menggunakan kedudukannya mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.
Perbicaraan berlangsung di hadapan Hakim Datuk Collin Lawrence Sequerah. – KOSMO! ONLINE


Polis tahan bapa remaja perempuan dakwaan gangguan seksual
Oleh AZMI NORDIN

7 September 2022, 9:20 pm
SUBANG JAYA – Bapa pelakon remaja perempuan yang didakwa melakukan gangguan secara seksual telah ditahan polis di rumahnya di Kedah sekitar pukul 2.25 petang, hari ini.
Ketua Polis Daerah Subang Jaya, Asisten Komisioner Wan Azlan Wan Mamat berkata, pihaknya berjaya membuat tangkapan ke atas seorang lelaki tempatan berusia 43 tahun yang merupakan bapa kandung kepada mangsa.
“Pihak polis turut merampas telefon bimbit dan ia akan dihantar ke Jabatan Forensik Polis untuk dianalisa.
“Saringan air kencing ke atas suspek adalah negatif serta tidak mempunyai sebarang rekod lampau,” katanya dalam kenyataan hari ini.
Menurut Wan Azlan, suspek telah dibawa ke hadapan Majistret Mahkamah Shah Alam dan akan ditahan reman bermula hari ini sehingga 12 September untuk siasatan lanjut.
Semalam, Kosmo! melaporkan pelakon remaja perempuan tersebut membuat laporan polis susulan mendakwa diganggu secara seksual oleh bapanya menerusi pendedahan di YouTube, baru-baru ini.

Dalam laporan itu, mangsa mendakwa dia pernah dipertontonkan video lucah dalam telefon bimbit bapanya serta tidak dijaga dari segi kebajikan.
Sementara itu, pada 5 September, bapa kepada remaja terbabit turut membuat laporan polis selepas didakwa melakukan perkara berkenaan oleh anaknya sehingga tular di laman sosial. – KOSMO! ONLINE


Wanita ‘menangis tak berlagu’ anak isi air ke dalam tangki petrol
Oleh KOSMO!

7 September 2022, 9:30 pm
JAKARTA – Sebuah klip video tular di media sosial Indonesia memaparkan aksi seorang wanita yang menangis apabila anaknya memasukkan air ke dalam tangki petrol motosikalnya, lapor laman berita Suara.com.
Video itu dimuat naik dalam akaun TikTok @internonaa.
Berdasarkan rakaman tersebut, wanita itu membuka penutup tangki minyak motosikalnya dan mendapati ia dipenuhi air.
Dia memaklumkan bahawa perbuatan itu dilakukan anak kecilnya walaupun baru sahaja mengisi penuh minyak di kedai.
Dia juga mengetahui perbuatan itu apabila mendapati lantai di kawasan tersebut basah dan berbau minyak.
Wanita itu turut dilihat mencelupkan jari ke dalam lubang tangki minyak untuk memastikan bahawa ia dipenuhi air.

Video itu mendapat perhatian netizen di ruangan komen.
“Anak pintar bantu ibu mencuci tangki minyak,” kata seorang netizen.
“Sakit tidak berdarah,” komen netizen lain. – Agensi


Budak 6 tahun menangis enggan wajah digelar mirip bapa
Oleh KOSMO!

7 September 2022, 9:00 pm
BEIJING –  Seorang kanak-kanak perempuan berusia enam tahun di China dirakam menangis teresak-esak kerana tidak mahu digelar mirip wajah bapanya, lapor portal Mothership semalam.
Menerusi rakaman video yang dimuat naik di media sosial, kanak-kanak dari wilayah Jiangsu itu tidak menyukai pujian yang diberikan oleh rakan ibunya yang mengatakan dia lebih mirip muka bapa berbanding ibu.
“Beberapa rakan saya datang ke rumah dan memberitahu anak saya bahawa wajahnya saling tidak tumpah seperti suami saya.
“Anak saya mula menangis dan mengamuk sambil berkata dia tidak mahu mirip bapanya tetapi mahu iras wajah saya,” kata wanita itu.
Alasan yang diberikan oleh kanak-kanak itu adalah dia mahu mirip wajah ibu kerana ibu yang melahirkan dia dan ada satu lirik lagu kegemarannya berkata ‘ibu insan terbaik di dunia’, bukan bapa.
“Dia juga  memberitahu dirinya tidak cantik jika wajah mirip bapanya.

“Namun, dia mempunyai hubungan sangat baik dengan suami saya,” jelas wanita itu lagi. – Agensi


Ahmad Dzaffir dilantik Ketua Polis Negeri Sembilan baharu
Oleh AZMI NORDIN

7 September 2022, 10:42 pm
PETALING JAYA – Komandan Maktab Polis Diraja Malaysia (PDRM) Kuala Lumpur, Deputi Komisioner (DCP) Ahmad Dzaffir Mohd. Yussof dilantik sebagai Ketua Polis Negeri Sembilan yang baharu.
Ketua Komunikasi Korporat PDRM Bukit Aman, Asisten Komisioner Skandaguru Anandan berkata, pertukaran membabitkan pegawai kanan PDRM itu akan berkuat kuasa 21 September ini.
Terdahulu, Ahmad Dzaffir pernah memegang jawatan sebagai Ketua Urus Setia Ketua Polis Negara (KPN) (Perundangan) PDRM dan Urusetia Pejabat KPN Bukit Aman sebelum dipindahkan ke Komandan Maktab PDRM Kuala Lumpur dengan memangku pangkat DCP. – KOSMO! ONLINE.


Usaha turunkan paras air Tasik Manchar di Pakistan gagal
Oleh KOSMO!

7 September 2022, 8:00 pm
ISLAMABAD – Pihak berkuasa Pakistan bergelut untuk menghentikan tasik terbesar negara itu daripada melimpah keluar selepas usaha merendahkan paras airnya gagal, lapor Badan Penyiaran British (BBC) semalam.
Paras air di Tasik Manchar yang terletak di wilayah Sindh melepasi tahap amaran selepas menadah hujan monsun yang kini menenggelamkan satu pertiga Pakistan.
Tiga pecahan yang dilakukan pada tebing tasik setakat ini dengan dua daripadanya bertujuan  melindungi kawasan berhampiran telah menyebabkan lebih 100,000 orang kehilangan tempat tinggal.
Namun, paras airnya tidak menurun mengikut jangkaan dan masih boleh melimpah dan menyebabkan pasukan penyelamat berlumba-lumba untuk memindahkan lebih ramai orang yang masih berisiko lemas.
Banjir di Pakistan telah menjejaskan kira-kira 33 juta orang dan membunuh sekurang-kurangnya 1,314, termasuk 458 kanak-kanak, kata Agensi Pengurusan Bencana Kebangsaan Pakistan.
Wilayah Sindh menghasilkan separuh daripada bekalan makanan negara, memburukkan lagi kebimbangan kekurangan makanan yang serius di negara yang sudah bergelut dengan krisis ekonomi.

Kini, penduduk berhampiran tasik menggunakan jentera kerajaan untuk mengukuhkan kembali benteng-benteng bagi mengelak berlakunya limpahan air berlebihan yang tidak dirancang.
Penduduk kampung berhampiran telah diberi amaran untuk berpindah, namun sumber tempatan mengatakan tidak semua orang dibawa ke tempat yang selamat tepat pada masanya apabila ada yang tidak mahu meninggalkan rumah atau ternakan mereka.
Tentera telah dibawa masuk untuk membantu proses pemindahan, tetapi kebanyakan penduduk tempatan bergantung antara satu sama lain untuk saling membantu.
Ramai penduduk yang terpaksa berpindah juga dikatakan hanya menunggu di tepi jalan tanpa tempat tinggal, makanan atau air minuman bersih.
“Kami tidak mendapat apa-apa di sini, kami cuba mencari makanan untuk anak-anak sepanjang hari, sudah beberapa malam kami tidur tanpa makanan.
“Anak-anak kami semakin sakit dan kami terpaksa tidur di atas tanah,” kata seorang penduduk wanita. – Agensi


Piala AFC: KL City mara ke final antara zon
Oleh MUHAMAD ARDIE PUTRA SUHAIMI

7 September 2022, 11:57 pm
PETALING JAYA – Pasukan Kuala Lumpur City (KL City) mencipta sejarah apabila mara ke pentas final antara zon saingan Piala AFC selepas menewaskan wakil India, ATK Mohun Bagan 3-1 di peringkat separuh akhir sebentar tadi.
Pada perlawanan yang berlangsung di Stadium Salt Lake, Kolkata itu, skuad Warga Kota kendalian Bojan Hodak membariskan kesebelasan terbaik dengan menyenaraikan Paulo Josue, Hadin Azman dan Jordan Mintah untuk mengemudi jentera serangan.
Namun, aksi pada babak pertama Kl City dilihat bermain dengan lebih berhati-hati apabila pasukan tuan rumah lebih banyak menguasai bola selain melakukan beberapa percubaan tepat ke arah kubu gol.
Situasi berbeza pada separuh masa kedua selepas juara Piala Malaysia edisi 2021 itu tampil dengan taktikal lebih berani untuk melakukan serangan.
Kerja keras KL City berbaloi selepas Josue menjaringan gol pada percubaan pertama ke arag kubu lawan hasil rembatan luar kotak penalti pada minit ke-60.
Tersentak dengan itu, ATK Mohun Bagan menggandakan asakan dan berjaya meraih gol penyamaan menerusi pemain gantian, Mohamad Fardi Molla pada minit ke-90.

Ketika aksi dijangka masuk ke masa tambahan, penyerang KL City, Fakhrul Aiman berjaya menanduk gol pada masa kecederaan untuk meranapkan impian pasukan tuan rumah.
Pemain import sensasi dari Colombia, Romel Morales turut menambah derita pasukan lawan dengan gol ketiga yang diraih sebelum wisel penamat ditiupkan.
Kemenangan tersebut menyaksikan KL City bakal membuat perhitungan dengan wakil Uzbekistan, Sogdiana Jizzakh pada aksi final antara zon Piala AFC yang akan berlangsung pada 5 Oktober depan. – KOSMO ONLINE


Wanita disyaki terlibat kes penipuan pelaburan serah diri
Oleh NORLIA RAMLI

7 September 2022, 9:37 pm
BALING – Polis menahan seorang wanita berusia 23 tahun bagi membantu siasatan kes penipuan pelaburan wang tidak wujud dikenali sebagai Savingbywaniey atau Free Cash (FC) pada petang ini.
Ketua Polis Daerah Baling, Superintendan Shamsudin Mamat berkata, suspek yang sebelum ini diburu polis menyerah diri di Ibu Pejabat Polis Daerah Baling kira-kira pukul 4 petang tadi.
“Permohonan reman ke atas suspek akan dilakukan di Mahkamah Majistret Sungai Petani pada esok pagi.
“Kes disiasat di bawah Seksyen 420 Kanun Keseksaan kerana menipu,” katanya dalam kenyataan di sini hari ini.
Kata beliau, dua lagi suspek termasuk wanita mengandung dibebaskan dengan jaminan polis.
Kosmo! Online pada 25 Ogos lalu melaporkan polis bertindak menahan dua wanita berusia 30 tahun dan memburu seorang lagi suspek yang masih bebas bagi membantu siasatan kes penipuan pelaburan tidak wujud dikenali sebagai Savingbywanie atau Free Cash dengan kerugian kira-kira RM1.2 juta.

Salah seorang suspek terbabit sarat mengandung. – KOSMO! ONLINE


Cerai serta-merta jika suami langgar lafaz taklik tambahan
Oleh KOSMO!

7 September 2022, 10:10 pm
Oleh MARLIA ZAKARIA
PETALING JAYA – Penceraian boleh berlaku secara serta merta jika suami melanggar taklik tambahan yang dipersetujui bersama isterinya.
Menerusi perkongsian Suriati Ghani di Facebook, terdapat kes seumpamanya berlaku di mahkamah apabila pihak isteri menyediakan lafaz taklik tambahan kemudian dilafaz dan ditandatangani suami.
Seperti kes ini, ia dilakukan ekoran perbuatan suaminya dipercayai menjalinkan hubungan intim dengan wanita lain.
“Namun, selepas taklik tambahan tersebut dilafaz dan ditandatangani suami, dia tidak boleh mengulangi perbuatan (kesalahan) sama.
“Ia menyebabkan berlakunya pelanggaran taklik dan kes selesai diputuskan oleh mahkamah bahawa pasangan tersebut sah bercerai,” katanya dalam satu hantaran hari ini.

Contoh perjanjian lafaz taklik tambahan.
Tambahnya, taklik tambahan adalah taklik selain daripada yang ada pada surat nikah dan kandungan taklik yang dibuat tidak boleh bertentangan dengan hukum syarak.
“Contoh taklik tambahan lain yang boleh dibuat adalah, jika suami ada membuat hutang lagi, jatuh talak ke atas isteri,” ujarnya. – KOSMO! ONLINE


Banduan penjara Korea Utara didakwa mati kelaparan
Oleh KOSMO!

7 September 2022, 10:00 pm
PYONGYANG – Berpuluh-puluh banduan Korea Utara didakwa mati kelaparan di beberapa kem buruh akibat peraturan ketat Covid-19 oleh Pemimpin Tertinggi, Kim Jong-un yang menghalang mereka daripada mendapat makanan, lapor portal berita MailOnline semalam.
Penjara Kaechon di wilayah Pyongan Selatan menyediakan makanan untuk banduan, namun ia tidak mencukupi. Ini kerana banduan terpaksa melakukan kerja berat pada setiap hari.
Mereka bertahan di kem itu dengan bergantung kepada keluarga yang membawa makanan tambahan apabila melawat.
Wabak virus Covid-19 menyebabkan Korea Utara mengisytiharkan ‘kecemasan maksimum negara’ pada Mei lalu.
Menurut Radio Free Asia (RFA), semasa pengisytiharan itu, keluarga yang tinggal jauh dari penjara tidak dapat melawat. Kekangan tersebut menyebabkan kes kekurangan zat makanan meningkat dalam kalangan mereka yang berada di penjara sehingga mengakibatkan kematian 20 wanita.
“Minggu lalu, saya melawat kakak saya di Penjara Kaechon dan dia memberitahu saya 20 banduan wanita mati akibat kekurangan zat makanan dan bekerja keras,” kata seorang sumber kepada RFA.

Sumber itu menambah bahawa sebelum wabak itu, tiga atau empat banduan meninggal dunia setiap bulan.
“Masih terdapat kira-kira 50 banduan yang disahkan mengalami kekurangan zat makanan di penjara wanita dan mereka diasingkan ke dalam kumpulan banduan yang sakit,” jelasnya.
Banduan juga dikatakan tidak boleh bangun atau duduk dan kelihatan seperti sedang menunggu untuk mati. Sumber itu menjelaskan bahawa pengawal ditugaskan untuk memasuki penjara dan melonggokkan mayat di satu sudut apabila berlaku kematian.
Banduan kemudian perlu mengangkut mayat di atas tandu untuk dikebumikan di kawasan pergunungan di belakang penjara pada akhir setiap bulan.
Pihak penjara dikatakan hanya menyediakan sebiji bebola nasi kepada banduan setiap hari, tidak cukup untuk mereka bertahan dengan sendiri. – Agensi


PM caretaker Thailand ‘tidur’ ketika mesyuarat
Oleh KOSMO!

7 September 2022, 8:30 pm
BANGKOK – Perdana Menteri ‘caretaker’ Thailand, Prawit Wongsuwan dirakam sedang tidur di tempat kerja beliau baru-baru ini, lapor laman berita Thaiger semalam.
Prawit yang berusia 77 tahun terlelap ketika berada di wilayah Krabi semasa menyelia mesyuarat bersama beberapa agensi air dan guna tanah untuk membincangkan isu pengurusan air.
Imej itu dengan pantas menjadi tular di media sosial Thailand dan mendapat beberapa komen negatif.
“Pak cik Pom buat perkara yang betul. Dia minum susunya dan sedang tidur tetapi mungkin di tempat yang salah,” komen seorang netizen.
Imej itu kelihatan seperti dia disandarkan di dalam keranda.
Ini bukan kali pertama Prawit tertidur di lokasi kerja dan ia telah membawa banyak keceriaan kepada rakyat Thailand.

Menteri Ekonomi Digital dan Masyarakat, Chaiwut Thanakmanusorn serta Timbalan Ketua Parti Palang Pracharath bagaimanapun menepis dakwaan bahawa Prawit telah tertidur.
“Jeneral Prawit ialah pengerusi mesyuarat itu dan mendengar laporan serta memberi maklum balas sepanjang masa. Mungkin beberapa imej merakam dia sedang berkelip.
“Jangan salah faham, ia tidak baik. Pengerusi mesyuarat itu bercakap sepanjang masa, tidak tidur,” kata mereka. – AGENSI


Wanita mabuk dakwa hampir diperkosa polis kerana diri terlalu cantik
Oleh KOSMO!

7 September 2022, 7:00 pm
LAS VEGAS, NEVADA – Seorang wanita dari negeri Nevada, Amerika Syarikat (AS) ditahan polis selepas menuduh pegawai yang memeriksanya sebagai cuba memperkosa kerana tidak pernah melihat individu cantik sepertinya, lapor akhbar Daily Star semalam.
Suspek, Hend Bustami, sebelum itu memiliki waran tangkap atas namanya yang membolehkan pihak keselamatan Lapangan Terbang Antarabangsa Harry Reid, Las Vegas menahannya sejurus dia mendarat.
Namun, dia berjaya bersembunyi di sebuah pusat pemeriksaan keselamatan di lapangan terbang itu dan tertidur di situ kerana terlalu mabuk.
Apabila polis berjaya mengesannya, dia bergegas ke sebuah restoran di mana dia gagal membayar hidangan yang dipesan, mula bergaduh dengan pihak pengurusan sebelum polis tiba untuk campur tangan.
Semasa ditahan, Bustami mengugut untuk meludah ke arah pegawai polis dan membuat dakwaan anggota itu cuba merogol dirinya yang dikatakan terlalu cantik.
Wanita itu kemudiannya ditangkap dan dibawa ke Pusat Tahanan Daerah Clark, di mana dia ditahan dengan bayaran ikat jamin AS$1,000 (RM4,503).

Bustami dijadualkan hadir ke mahkamah pada 27 Oktober akan datang. – Agensi


Cuaca buruk di sembilan negeri malam ini
Oleh ZULKIFLI MANZOR

7 September 2022, 6:39 pm
PETALING JAYA – Beberapa kawasan melibatkan sembilan negeri diramalkan mengalami ribut petir, hujan lebat dan angin kencang sehingga pukul 9 malam ini.
Negeri terlibat adalah Perak, Kelantan, Terengganu, Pahang, Selangor, Negeri Sembilan, Johor, Sarawak dan Sabah.
Jabatan Meteorologi Malaysia (MetMalaysia) berkata, cuaca buruk di Perak dijangka berlaku di Kuala Kangsar, Kinta, Kampar, Bagan Datuk, Hilir Perak, Batang Padang dan Muallim
“Kelantan di Pasir Mas, Jeli, Tanah Merah, Machang, Kuala Krai dan Gua Musang. Terengganu di Besut, Setiu, Hulu Terengganu dan Dungun. Pahang di Tanah Tinggi Cameron, Lipis, Raub dan Bentong.
“Selangor di Sabak Bernam, Kuala Selangor dan Hulu Selangor. Negeri Sembilan di Jempol dan Tampin. Johor di Segamat, Kluang, Mersing dan Kota Tinggi,” kata MetMalaysia dalam satu kenyataan hari ini.
Menurut MetMalaysia, bagi Sarawak kawasan terlibat adalah Kuching (Bau), Serian, Samarahan (Simunjan), Sri Aman, Sarikei (Pakan dan Julau), Sibu (Kanowit), Kapit (Song), Miri (Marudi) dan Limbang (Lawas)

“Sabah di Pedalaman (Sipitang, Beaufort, Nabawan dan Tambunan), Pantai Barat (Ranau), Sandakan (Telupid dan Beluran) dan Kudat (Kota Marudu dan Pitas),” kata MetMalaysia. – KOSMO! ONLINE


Remaja mati lemas di Air Terjun Puncak Janing
Oleh MOHD. RAFIE AZIMI

7 September 2022, 6:46 pm
KUALA NERANG – Seorang remaja lelaki ditemui mati selepas mandi bersama lapan rakannya di Air Terjun Puncak Janing di sini, hari ini.
Mangsa, Ahmad Apnan Mohd. Rais, 17, dikatakan sempat menjerit meminta tolong sebelum tenggelam dan hilang di kawasan air terjun tersebut.
Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia (JBPM) Kedah, Penguasa Kanan Bomba I Mohamadul Ehsan Mohd. Zain berkata, pihaknya menerima panggilan mengenai kejadian itu kira-kira pukul 12.30 tengah hari.
“Lima anggota bomba dikerahkan ke lokasi kejadian untuk menjalankan operaai mencari dan menyelamat.
“Anggota menggunakan kaedah ‘gripping iron’ dan menemui mangsa pada pukul 1.12 tengah hari sebelum dinaikkan ke darat,” katanya di sini hari ini.
Menurutnya, petugas Kementerian Kesihatan Malaysia (KKM) yang hadir mengesahkan mangsa telah meninggal dunia.

Sementara itu, Ketua Polis Daerah Padang Terap, Deputi Superintendan Mulkiaman Manzar berkata, siasatan awal mendapati kejadian berlaku ketika hujan renyai.
“Menurut saksi, mangsa sempat menjerit meminta tolong sebelum tenggelam. Siasatan mendapati, tiada unsur-unsur jenayah dengan kes diklasifikasikan sebagai kematian mengejut (SDR),” katanya. – KOSMO! ONLINE


Cadangan tutup pejabat UNHCR masih dalam perbincangan
Oleh AMREE AHMAD

7 September 2022, 7:01 pm
PUTRAJAYA – Syor Majlis Keselamatan Negara (MKN) supaya pejabat Suruhanjaya Tinggi Pertubuhan Bangsa Bersatu bagi Pelarian (UNHCR) di Malaysia ditutup masih dibincangkan sebelum sebarang keputusan dibuat.
Menteri Luar, Datuk Seri Saifuddin Abdullah berkata, arahan MKN Nombor 23 itu kini dalam perundingan pelbagai pihak sebelum dimuktamadkan oleh kerajaan secara rasmi.
“Respons saya terhadap cadangan MKN ialah kita (Kementerian Luar) pun masih dalam perbincangan kerana soal kad UNHCR itu agak kompleks,” katanya pada sidang akhbar di sini tadi.
Terdahulu beliau melancarkan buku Monograf Kerangka Dasar Luar Malaysia bersempena Persidangan Ketua Perwakilan Diplomatik Malaysia Kesembilan secara hibrid.
Mengulas lanjut, Saifuddin berkata, sebelum Arahan MKN itu direalisasikan, kerajaan perlu mempunyai mekanisme tersendiri bagi mengenal pasti perbezaan pelarian bertaraf pencari suaka dan PATI.
“Kita juga kena ada cara untuk menyantuni mangsa pemerdagangan manusia kerana mereka dieksploitasi penjenayah rentas sempadan dan tidak sama dengan pelarian,” katanya. – KOSMO! ONLINE


Wujudkan dunia multipolar aman – Perdana Menteri
Oleh MOHD. HUSNI MOHD. NOOR

7 September 2022, 6:17 pm
PUTRAJAYA – Malaysia berpandangan setiap negara bangsa perlu berani mengorak langkah ke arah mewujudkan dunia multipolar yang aman damai, menghormati diplomasi antarabangsa dan mewujudkan hubungan sejahtera sejagat.
Perkara itu dimaklumkan Perdana Menteri, Datuk Seri Ismail Sabri Yaakob pada Forum Ekonomi Timur Ketujuh (EEF) yang bertemakan “On the Path to a Multipolar World, secara dalam talian hari ini.
Ismail Sabri berkata, dunia hari ini sedang bergerak ke arah multipolar yang membawa bersama ancaman serta peluang yang wajar dimanfaatkan oleh semua pihak.
Menurutnya, semua negara harus menerima dan menyesuaikan diri dengan pengagihan kuasa baharu dalam mencorak masa hadapan lebih makmur, mampan dan saksama.
“Dari perspektif Malaysia, tiada negara yang boleh hidup secara terasing. Oleh itu, Malaysia sentiasa mengamalkan sikap mesra dan terbuka untuk menjalinkan persahabatan dengan mana-mana negara.
“Melihat dari sudut ekonomi dalam dunia multipolar ini, terdapat beberapa negara membangun muncul sebagai kuasa ekonomi baharu,” katanya.

EEF edisi ketujuh itu berlangsung secara fizikal di Vladivostok, sebuah bandar yang terletak di Timur Jauh Rusia bermula dari 5 sehingga 8 September.
Ismail Sabri berkata, Malaysia berpegang teguh kepada prinsip Kepaksian ASEAN serta prinsip-prinsip asas seperti saling bekerjasama, menghormati kedaulatan negara serta semangat membantu negara-negara anggota bagi mencapai keamanan dan kemakmuran serantau.
Menurutnya, sebagai salah satu negara pengasas kumpulan ASEAN, Malaysia akan terus memainkan peranan penting dalam
pembinaan komuniti dan integrasi serantau.
“Sehubungan itu, adalah menjadi harapan Malaysia agar semua rakan dialog ASEAN, memberi perhatian dan menghormati prinsip ini,” katanya.
“Malaysia juga mengalu-alukan platform yang disediakan negara anggota BRICS (iaitu Brazil, Rusia, India, China dan Afrika Selatan) dalam menyediakan ruang kepada negara membangun untuk menyuarakan pendirian dan pandangan mengenai agenda pembangunan sejagat,” ujarnya. – KOSMO! ONLINE


Masalah air karat di Hospital Machang pulih secara berperingkat
Oleh ROSMIZAN RESDI

7 September 2022, 6:28 pm
KOTA BHARU – Masalah bekalan air dan air keruh di Hospital Machang pulih secara berperingkat selepas Air Kelantan Sdn.Bhd. (AKSB) bertindak menghantar bekalan air ke hospital itu semalam.
Pengarah Jabatan Kesihatan Negeri Kelantan (JKNK), Datuk Dr. Zaini Hussin berkata, pihaknya telah membuat tindakan penambahbaikan dengan segera terhadap masalah air yang berlaku di Hospital Machang selepas kejadian itu tular di media sosial.
Menurutnya, siasatan awal mendapati, hospital itu mengalami gangguan bekalan air pada tangki utama berkenaan sejak kelmarin yang berpunca daripada kerosakan Loji Rawatan Air di Sungai Bagan Machang.
“Sehubungan itu, AKSB menghantar bekalan air ke Hospital Machang bagi mengatasi masalah gangguan berkenaan dengan mengisi simpanan air di tangki simpanan utama hospital itu.
“Setakat ini, bekalan air sudah kembali pulih pada sebelah petang semalam secara berperingkat dan kadar kekeruhan air juga semakin pulih,” katanya dalam kenyataan hari ini.
Menurut Dr. Zaini, JKNK menegaskan bahawa perkhidmatan dan pengurusan pesakit di dalam hospital itu tidak terganggu akibat kejadian tersebut.

Katanya, pihaknya turut kesal atas kesulitan yang dihadapi dan berterima kasih atas tindakan segera yang diambil oleh pihak Hospital Machang, Perkhidmatan Sokongan Hospital dan AKSB yang mengambil tindakan segera bagi mengatasi gangguan air berkenaan.
Tambahnya, JKNK sentiasa berusaha dan mengambil langkah-langkah penambahbaikan bagi meningkatkan keselesaan dan kualiti penjagaan pesakit.
Tangkap layar hantaran Facebook dimuat naik seorang wanita menunjukkan keadaan air di dalam tandas sebuah wad di Hospital Machang, semalam.
Terdahulu, tular di Facebook sejak semalam gambar keadaan air di dalam tandas sebuah wad Hospital Machang berkarat yang dikongsi oleh seorang wanita.
Wanita itu mendakwa kejadian air keruh itu berlaku di wad kanak-kanak hospital tersebut sehingga menyukarkan pesakit untuk membuang air kecil dan besar. – KOSMO! ONLINE